title: Ville Pekkola

text: Syksyksi 2011 Pekkola sai opiskelupaikan Tampereelta, ja hän teki kauden 2011–2012 kynnyksellä 2+1-vuotisen pelaajasopimuksen kaksi edellistä Suomen mestaruutta voittaneen Tampereen Pyrinnön kanssa. Kovatasoisemmassa ja omasta juniorituotannostaan tunnetussa joukkueessa ulkopaikkakuntalaisen Pekkolan pelaajarooli ja peliaika pienenivät Lappeenrannan-ajasta. Pekkolan peliaika Pyrinnössä on kuitenkin kasvanut kausi kaudelta. Ensimmäisellä Pyrintö-kaudellaan 2011–2012 Pekkola esiintyi Pyrinnössä 33 runkosarjaottelussa noin kuuden minuutin verran ottelua kohden. Suomen cupissa Pyrintö eteni sen kotihallissa Pyynikin palloiluhallissa pelattuun loppuotteluun, jossa se taipui Katajalle pistein 68–78. Runkosarjassa Pyrintö sijoittui kolmanneksi, ja kovatasoisissa puolivälierissä se voitti KTP-Basketin otteluvoitoin 3–2. Välierissä Pyrintö taipui mestaruuden vieneelle Loimaalle ja pronssiottelussa Torpan Pojille pistein 90–97. Kaudella 2012–2013 Pekkolan peliaika tuplaantui noin kymmeneen minuuttiin ottelussa. Pyrintö voitti kauden aikana LiigaCupin, mutta runkosarjassa se sijoittui vasta neljänneksi ja putosi jo puolivälierissä Kauhajoen Karhua vastaan. Pyrintö pelasi kauden aikana myös EuroChallengea, jossa se jäi alkulohkoon.


title: Ville Pekkola

text: Kaudella 2013–2014 Pekkolan teema lähes kaikissa aamuharjoituksissa oli heittäminen, mikä paransi hänen itseluottamustaan. Hänen kolmen pisteen heittonsa onnistuivatkin runkosarjassa Lahden-kausien tapaan hyvin, 38,7-prosenttisesti. Kauden aikana Pekkolan ottelukohtainen peliaika kasvoi runkosarjassa lähes 12 minuuttiin ottelua kohden. Korisliigan piste-ennätystään (17) Pekkola sivusi viimeksi huhtikuussa 2014. Pyrintö voitti Korisliigan runkosarjan uudella voittoennätyksellä, ja pudotuspeleissä se pudotti Namika Lahden ja KTP:n edeten loppuotteluihin. Paljon yleisöä kerännyt ottelusarja päättyi Pyrinnön 3–1-voittoon, ja Pekkola voitti uransa toisen Suomen mestaruuden. Loppuotteluissa puolustamisen erikoismies vartioi onnistuneesti maajoukkuekonkari Teemu Rannikkoa Kelvin Lewisin levätessä vaihdossa. Pekkola pelasi muutenkin uransa ylivoimaisesti siihen mennessä parhaat pudotuspelit 2,5 pisteen keskiarvolla. Yhteensä 18 kolmen pisteen heiton yrityksestään hän onnistui joka toisessa. Pyrintö pelasi kauden aikana Korisliigan lisäksi ensimmäisenä suomalaisjoukkueena Baltian liigaa, jossa se eteni aina pronssiotteluun asti sijoittuen neljänneksi.


title: Ville Pekkola

text: Kaudella 2014–2015 Pyrintö selviytyi Baltian liigassa puolivälieriin, joissa se hävisi BK Ventspilsille. Pekkolan peliaika Baltian liigassa kasvoi, ja hänen pistekeskiarvonsa nousi edelliskaudesta runkosarjassa 2,6:een sekä pudotuspeleissä 5,0:aan. Maaliskuussa 2015 Pekkola ja Pyrintö tekivät vuoden mittaisen jatkosopimuksen. Korisliigassa Aamulehden toimittaja piti Pekkolaa kauden päätyttä joukkueen kehittyneimpänä pelaajana kyseisellä kaudella.


title: Ville Pekkola

text: Kauden 2015–2016 alussa Pekkola nousi ajoittain Pyrinnön aloitusviisikkoon. Hänen peliaikansa runkosarjassa pieneni hieman edelliskaudesta, mutta kolmen pisteen heitoissaan hän onnistui uransa siihen mennessä parhaalla tarkkuudella, 41,3-prosenttisesti. Pyrintö sijoittui runkosarjassa neljänneksi ja voitti puolivälierissä Bisonsin sekä välierissä Seagullsin. Loppuotteluissa Pyrintö hävisi Kouvoille, ja uransa korkeimmalla, 3,2 pisteen keskiarvoilla pudotuspeleissä pelannut Pekkola päätti kautensa SM-hopeamitaliin. Aamulehden kaudenpäätösarviossa kehuttiin Pekkolan olleen kauden aikana Pyrinnön yhteishengelle tärkeä pelaaja.


title: Ville Pekkola

text: Kesäkuussa 2016 Pekkola sai korkeakouluopintonsa päätökseen ja teki Pyrinnön kanssa vuoden mittaisen jatkosopimuksen, jonka myötä hän siirtyi täysammattilaiseksi. Hänen kautensa sujui kuitenkin vaatimattomasti.


title: Ville Pekkola

text: Pyrinnössä pelatessaan Pekkola on tullut tunnetuksi roolipelaajana. Hän on ollut etenkin takamiesten puolustaja ja prässääjä sekä vaihtopenkiltä energiaa tuovana pelaaja. YLEn toimittaja kuvaili Pekkolaa "takamiesten elmukelmumaiseksi hiillostajaksi", ja itseään Pekkola on kuvannut fyysiseksi "puolustuspään ajokoiraksi". Aamulehden toimittaja kuvaili keväällä 2015 Pekkolaa "haalariosaston peluriksi", jonka heittotaito on kausien kuluessa kehittynyt. Urheilusanomien toimittaja, valmentaja Harri Mannonen arvioi huhtikuun 2015 lehdessä Pekkolaa Korisliigan hyödyllisimmäksi pelaajaksi joukkueelleen tilastolukemiin suhteutettuna. Mannosen mukaan Pekkolan pallokäsittelytaito ja kyky käyttää palloskriinejä ovat heikot, ja tämä juoksee pallottomana "kovaa sinne tänne". Edelleen Mannosen mukaan Pekkola on huono korintekijä korin läheisyydessä mutta hyvä kaukoheittäjä: tarkastelun kohteena olleena runkosarjakautena 2014–2015 Pekkolan kolmen pisteen heittojen onnistumisprosentti "omintakeisella heittotekniikalla" oli 38. Mannosen mukaan korkea onnistumisprosentti johtuu osittain siitä, että Pekkolaa käytetään usein hyökkäysten viimeisenä vaihtoehtona, jolloin hän saa suhteellisen vapaita heittopaikkoja ja siitä, etteivät vastustajat aina vartioi häntä tarpeeksi. Mannonen arvioi Pekkolan hyödyn joukkueelleen syntyvän erityisesti tämän puolustuksesta eli vastustajan pelintekijän kovasta ja sinnikkäästä painostamisesta ympäri kenttää, missä häntä auttavat kelvollinen liikkuvuus ja pituusylivoima (190 cm) useisiin Korisliigan takamiehiin verrattuna.


title: Ville Pekkola

text: Luonteeltaan Pekkola on kuvaillut olevansa keskimääräistä energisempi ja eläväisempi, mikä näkyy myös hänen pelityylissään. Aamulehden toimittajan mukaan Pekkola on "räväkän" pelityylinsä vuoksi tunteita herättävä pelaaja. Pekkola itse on todennut Korisliigan tarvitsevan persoonia ja saavansa energiaa yleisön äänistä. Mannosen analyysin mukaan Pekkolan roolipelaajuus auttaa häntä ottamaan rohkeasti virheitä peliajan ollessa rajallinen, eli Pekkolan puutteellinen hyökkäys tukee "paradoksaalisesti" hänen puolustustaan. Pekkola pelaa usein ns. harmaalla alueella eli virheiden rajamailla. Tämän vuoksi Pekkolan virhekeskiarvo on Pyrinnön korkeimpia, ja usea virhe jää myös tuomarien huomioitta. Usein Pekkola on tavannut pysäyttää vastustajansa molemmilla käsillä, minkä jälkeen hän kädet levällään on korostanut, ettei ole niin tehnyt. Pekkolan lempinimi "The Grindfather" on hänen Pasi-veljensä keksintö ja kuvastaa Pekkolan pelityyliä. Pekkola itse on määritellyt vastustajan takamiehen puolustamisen lempitehtäväkseen puolustuspäässä, ja hän pelaa roolissan kovaa saadakseen vastustajastaan henkisen yliotteen.


title: Ville Pekkola

text: Aamulehden huhtikuun 2016 haastattelussa Pekkolan kuvailtiin kehittyneen Tampereella hyvätasoiseksi kolmen pisteen korien heittäjäksi. Hänellä kuvailtiin olevan puolustukseen ja heittämiseen tärkeät nopeat jalat. Pekkolan itsensä mukaan hänen veljensä olivat parempia hyökkäyksessä mutta hidasjalkaisempia, minkä vuoksi hänen jalkatyönsä kehittyi nuorena heitä vastaan pelatessa. Kolmen pisteen heittoja Pekkola sanoi harjoitelleensa runsaasti tullakseen paremmaksi, eikä hän heitä pakotettuja heittoja.


title: Ville Pekkola

text: Pekkola muutti opiskelujen vuoksi Tampereelle vuonna 2011 ja opiskeli markkinointia Tampereen yliopiston Johtamiskorkeakoulussa kevääseen 2016 asti. Ennen täysammattilaisuuttaan Pekkola kävi koripallon ohella töissä ja opiskeli. Jo opiskeluaikanaan hänen tavoitteenaan oli opiskelujen jälkeen keskittyä koripalloon muutamaksi vuodeksi. Pekkola kuuntelee mielellään rap-musiikkia, ja hänet tunnetaan puheliaana miehenä. Pekkola on asunut Tampereella Hämeenpuiston alueella.


title: Ville Pekkola

text: Pekkolan veljet Pasi ja Sami olivat myös pääsarjatason koripalloilijoita ja ovat sittemmin työskennelleet yritysmaailmassa. Pasi Pekkola tunnetaan myös kirjailijana. Pekkoloiden veljessarja on historian ainoa pääsarjaottelussa (huhtikuu 2009 vs Kataja) samassa joukkueessa sekä yhtä aikaa kentällä ollut että samassa ottelussa pisteitä tehnyt veljeskolmikko.


title: Blue Bloods

text: Blue Bloods on yhdysvaltalainen poliisisarja, joka sijoittuu New Yorkiin. Sen pääosassa on irlantilaistaustainen Reaganin perhe, jonka jäsenistä useimmat ovat tekemisissä lainvalvonnan kanssa, joko poliiseina tai asianajajina.


title: Blue Bloods

text: Francis "Frank" Reagan (Tom Selleck) on poliisipäällikkö. Hän on Vietnamin sodan veteraani ja palveli merijalkaväessä ennen ryhtymistään poliisiksi. Hänellä on kolme lasta: Danny, Erin, Jamie. Neljäs lapsi Joseph eli Joe oli rikosetsivä, joka kuoli virantoimituksessa.


title: Blue Bloods

text: Danny (Donnie Wahlberg) on rikosetsivä, jolla on taipumus hoitaa työtään ajoittain sääntöjä ja lakejakin rikkoen. Hän on myös sotaveteraani, Irakin sodasta.


title: Blue Bloods

text: Erin (Bridget Moynahan) on apulaissyyttäjä. Jamie (Will Estes) on koulutukseltaan juristi mutta on käynyt myös poliisikoulun ja työskentelee järjestyspoliisina.


title: Blue Bloods

text: Henry Reagan (Len Cariou) on Frankin isä ja siis muiden päähenkilöiden isoisä. Hän on eläkkeellä oleva poliisipäällikkö, joka mielellään kommentoi poliisin tekemisiä ja neuvoo poikaansa ja lapsenlapsiaan.


title: Kaarlo Lamminheimo

text: Urho Kaarlo Lamminheimo (24. tammikuuta 1891 Ilmajoki – 15. lokakuuta 1962) oli suomalainen taidemaalari ja -graafikko sekä kuvanveistäjä.


title: Kaarlo Lamminheimo

text: Lamminheimon vanhemmat olivat pankinjohtaja Kaarlo Fredrik Lamminheimo (ent. Ahlbäck) ja Elisabeth Hantula. Hän opiskeli Taideteollisessa keskuskoulussa vuosina 1911–1913 ja Leipzigin "Staatliche Akademie fur Graphische Kurste und Buchgewerbe" -koulussa vuonna 1938. Opiskeluun Saksassa sisältyi myös opintomatka Dresdeniin vuonna 1938.


title: Kaarlo Lamminheimo

text: Lamminheimon taiteellinen tuotanto on laaja ja monipuolinen. Hän teki öljyvärimaalauksia, akvarelleja, grafiikkaa ja puupiirroksia sekä veistoksia ja reliefejä. Lamminheimon on luonnehdittu olleen pohjalainen realisti, jonka teokset on tehty varmalla tyylillä ja värien hallinnalla sekä taitavalla siveltimen käytöllä. Hänen piirustuksissaan on tavallisesti nopein vedoin tavoitettu kohteen olennaisimmat piirteet, ja niissä voidaan nähdä myös pyrkimystä symbolistiseen ilmaisuun.


title: Kaarlo Lamminheimo

text: Öljyväriteoksissaan Lamminheimo käsittelee erityisen laajasti kotiseutunsa Lapuan lakeuksia ja niiden viljelyä, mutta mukana on myös Lapin maisemia, henkilöaiheita ja muotokuvia. Jotkin hänen teoksistaan pohjautuvat myös kuvitteellisiin aiheisiin. Grafiikalla on Lamminheimon tuotannossa varsin keskeinen sija. Hän teki sekä puupiirroksia että painografiikkaa erilaisin metallikaiverrustekniikoin. Hänen kuivaneulagrafiikkansa ja pehmeäpohjaetsauksensa on tehty huolellisesti perinteisin työskentelymenetelmin, ja teoksille on ominaista viivojen elävyys ja hyvin tutkittu muoto.


title: Kaarlo Lamminheimo

text: Lamminheimon teoksia on runsaasti lapualaisissa yksityiskodeissa. Hän olikin ennen kaikkea paikallinen ja maakunnallinen taiteilija. Hän toimi myös Lapuan yhteiskoulun kuvaamataidon opettajana. Lamminheimon julkisia teoksia ovat Laihialle vuonna 1938 pystytetty Hulmin taistelun muistomerkki, Lapualla Suomen sodan, vanhan kirkon ja menneitten sukupolvien muistomerkit, sankarivainajien muistopatsas, Lapuan tuomiokirkon enkeliveistokset, Lapuan Kauhajärven ja Tiistenjoen kirkon alttaritaulu sekä Lapuan siunauskappelin, keskuskansakoulun ja yhteiskoulun seinämaalaukset, Teuvalla Teuvan yhteiskoulun seinämaalaukset, Kauhavalla siunauskappelin seinämaalaukset ja Karijoella Karijoen kirkon alttaritaulu. Lapuan Kauhajärven kirkon sankarihautausmaan muistomerkki on Lammiheimon suunnittelema ja paljastettu v. 1950.


title: Jääpallon SM-sarjakausi 1974–1975

text: Jääpallon Suomenmestaruus 1975 ratkaistiin kaksinkertaisessa sarjassa. Oulun Luistinseura voitti mestaruuden ennen Helsingin IFK:ta ja WP-35:ttä. Kolmen edellisen kauden mestari Veitsiluodon Vastus jäi neljänneksi.


title: Jääpallon SM-sarjakausi 1974–1975

text: Ensimmäistä kertaa SM-sarjan historiassa jäi otteluita pelaamatta jäiden sulamisen takia, minkä takia sarjan häntäpään joukkueiden paremmuusjärjestys jäi ratkaisematta. Tämän vuoksi putoamisuhan alla sarjan loppuvaiheessa olleet MP ja OPS saivat molemmat jatkaa sarjassa.


title: Jääpallon SM-sarjakausi 1974–1975

text: HIFK:n Veikko Niemikorpi voitti maalikuninkuuden 38 osumalla.


title: Jääpallon SM-sarjakausi 1974–1975

text: Ottelut MP-Akilles, MP-OPS ja LaPa-OPS jäivät pelaamatta jäänpuutteen takia. Yhtään joukkuetta ei pudotettu sarjasta. Sarjaan nousi Tornion Palloveikot.


title: Jääpallon SM-sarjakausi 1974–1975

text: OLS:n joukkue: Seppo Jolkkonen, Raimo Ikonen, Tuomo Lämsä, Pertti Härkönen, Antti Ervasti, Timo Okkonen, Toivo Orava, Yrjö Ervasti, Pekka Vartiainen, Matti Alatalo, Eero Hamari, Seppo Rounaja, Ilkka Marttila, Mauri Sorppanen, Ari Kuokkanen, Matti Karhumaa. Valmentaja: Reijo Karppinen


title: Jääpallon SM-sarjakausi 1974–1975

text:
II divisioona pelattiin kolmessa lohkossa ja lohkovoittajat pelasivat yksinkertaisen sarjan noususta SM-sarjaan.
Uusintaottelu noususta: ToPV - PaSa 6-3. ToPV nousi ensimmäistä kertaa jääpallon pääsarjaan.


title: Jääpallon SM-sarjakausi 1975–1976

text: Jääpallon Suomen mestaruus kaudella 1975–1976 ratkaistiin kaksinkertaisessa sarjassa. Oulun Luistinseura voitti mestaruuden 7 pisteen erolla hopeajoukkue Warkauden Pallo -35:een. Pronssille pelasi Veitsiluodon Vastus. Ensimmäistä kertaa SM-sarjassa esiintynyt Tornion Palloveikot jäi sarjan viimeiseksi ja putosi takaisin II-divisioonaan.


title: Jääpallon SM-sarjakausi 1975–1976

text: OLS:n Pekka Vartiainen voitti maalikuninkuuden 34 osumalla.


title: Jääpallon SM-sarjakausi 1975–1976

text: ToPV putosi sarjasta. Sarjaan nousi Oulun Tarmo. LaPa pelasi viimeisen kautensa SM-sarjassa, sen sarjapaikan peri Lappeenrannan Veiterä.


title: Jääpallon SM-sarjakausi 1975–1976

text: OLS: Seppo Jolkkonen, Raimo Ikonen, Tuomo Lämsä, Pertti Härkönen, Antti Ervasti, Timo Okkonen, Toivo Orava, Yrjö Ervasti, Pekka Vartiainen, Juha Ohtonen, Tuomo Rantalankila, Matti Alatalo, Eero Hamari, Seppo Rounaja, Risto Kurra, Mauri Sorppanen, Ari Kuokkanen, Matti Karhumaa, valmentaja: Reijo Karppinen


title: Jääpallon SM-sarjakausi 1976–1977

text: Jääpallon Suomen mestaruus kaudella 1976–1977 ratkaistiin kaksinkertaisen sarjan päätteeksi pelatuilla neljän parhaan joukkueen play off -otteluilla. Pudotuspelit olivat käytössä ensimmäistä kertaa yksilohkoisen SM-sarjan aikana. Viimeiseksi sijoittunut putosi sarjasta ja toiseksi viimeinen joutui karsimaan seuraavan kauden SM-sarjapaikastaan.


title: Jääpallon SM-sarjakausi 1976–1977

text: Lappeenrannassa LaPa lopetti jääpallotoimintansa ja sen sarjapaikka annettiin henkiin herätetylle Veiterälle. Veiterällä ei ollut ollut toimintaa kauden 1968–1969 jälkeen. LaPa keskittyi jatkossa jalkapalloon ja seuran jääpalloilijat siirtyivät Veiterään.


title: Jääpallon SM-sarjakausi 1976–1977

text: Runkosarjan voitti OLS kärsimättä yhtään tappiota. Muut välieriin selvinneet joukkueet olivat Vastus, paluun tehnyt Veiterä ja WP-35. Välierissä joukkueiden paremmuuden ratkaisi kahden ottelun yhteistulos. OLS voitti välierissä WP-35:n ja Veiterä Vastuksen. Oulussa pelatussa loppuottelussa OLS kohtasi Veiterän. OLS voitti ottelun ja mestaruuden maalein 9–2. Veiterä sijoittui näin paluukaudellaan hopealle. Pronssiottelussa Vastus voitti WP-35:n.


title: Jääpallon SM-sarjakausi 1976–1977

text: OLS:n Matti Alatalo maalikuninkuuden 36 maalilla. Alatalo valittiin myös vuoden 1976 parhaaksi jääpalloilijaksi Urheilutoimittajain Liiton äänestyksessä.


title: Jääpallon SM-sarjakausi 1976–1977

text: OPS putosi sarjasta. Tarmo karsintaan SM-karsintasarjan kakkosen Botnian kanssa. Suoraan SM-sarjaan nousi karsintasarjan voittaja Oulun Pallo-Pojat.


title: Jääpallon SM-sarjakausi 1976–1977

text: Tarmo säilyi sarjassa voitettuaan karsinnat.


title: Jääpallon SM-sarjakausi 1976–1977

text: OPS putosi sarjasta hävittyään uusintaottelun sarjan viimeisestä sijasta Tarmolle, Mutta koska SM-Karsintasarjan voitti OPS:n sisarseura OPP, Jääpalloliitto päätti seuraavana syksynä siirtää anomuksesta OPP:n sarjapaikan OPS:lle. Tarmo voitti Botnia-69:n karsinnoissa, mutta Jääpalloliitto päätti kevään liittokokouksessa nostaa SM-sarjan joukkuemäärän kymmeneen, näin Botnia nostettiin SM-sarjaan. Seuraavana kautena sarjassa pelasi kuitenkin vain 9 joukkuetta, sillä Tarmo ilmoitti syksyllä luopuvansa sarjapaikastaan.


title: Jääpallon SM-sarjakausi 1976–1977

text: Ennen seuraavan kauden alkua myös MP luopui sarjapaikastaan, jonka peri Mikkelin Kampparit.


title: Jääpallon SM-sarjakausi 1976–1977

text: OLS:n joukkue: Seppo Jolkkonen, Rauno Kaikkonen, Raimo Ikonen, Pertti Härkönen, Antti Ervasti, Mauri Sorppanen, Timo Okkonen, Pertti Kärenaho, Toivo Orava, Tuomo Rantalankila, Kalevi Immonen, Yrjö Ervasti, Ari Kuokkanen, Eero Hamari, Matti Alatalo, Pekka Vartiainen, Pekka Liikanen, Matti Karhumaa. Valmentajat: Reijo Karppinen ja Kalevi Juntunen


title: Rachel Maddow

text: Rachel Anne Maddow (laus. [ˈmædoʊ]) (s. 1. huhtikuuta 1973 Castro Valley, Kalifornia) on yhdysvaltalainen televisiotoimittaja ja poliittinen kommentaattori. Hän pitää MSNBC-kanavalla arkipäivisin "The Rachel Maddow Show" -televisio-ohjelmaa. Sen esittäminen alkoi syyskuussa 2008.


title: Rachel Maddow

text: Maddow on ensimmäinen avoimesti homoseksuaali televisiotoimittaja, joka on päässyt pitämään parhaan katseluajan uutisohjelmaa Yhdysvalloissa.


title: Keith Olbermann

text: Keith Theodore Olbermann on yhdysvaltalainen poliittinen kommentaattori ja kirjoittaja. Hän piti "Countdown with Keith Olbermann" -ohjelmaa Al Goren Current TV -kanavalla, kunnes ohjelma lopetettiin 30. maaliskuuta 2012. Aiemmin hän oli MSNBC-kanavalla.


title: The Young Turks

text: The Young Turks on talk show, jota esitetään YouTubessa ja suorana omalla Internet-sivullaan. Se oli Sirius-satelliittiradion ensimmäinen puheohjelma. The Young Turks väittää olevansa maailman suurin online-uutisohjelma. Ohjelmaa juontaa Cenk Uygur.


title: Gotthard Heinrici

text: Gotthard Heinrici (25. joulukuuta 1886 – 13. joulukuuta 1971) oli saksalainen kenraali.


title: Gotthard Heinrici

text: Toisessa maailmansodassa Heinrici komensi XII armeijakuntaa Ranskan valloituksen aikana vuonna 1940. Operaatio Barbarossan aikana hän palveli 2. panssaridivisioonassa ja komensi 4. armeijaa. Heinrici tuli sodan aikana kuuluisaksi riskialtteista taktiikoistaan, jotka onnistuivat lähes aina. Vuonna 1943 Heinrici oli sairauslomalla. Vuonna 1944 hän komensi 1. panssaridivisioonaa ja Unkarin 1. armeijaa. Vetäytyessään Slovakiaan Heinrici palkittiin rautaristin maaliskuussa 1945. Heinrici määrättiin huhtikuussa 1945 johtamaan Vistulan armeijakuntaa, 3. panssaridivisioonaa ja 9. armeijaa. Myöhemmin Heinrici käski joukkojensa vetäytyä Wolliniin. Wilhelm Keitel myöhemmin erotti Heinricin virastaan tottelemattomuudesta.


title: Gotthard Heinrici

text: Heinrici vetäytyi joukkoineen Plöniin, jossa hän antautui brittijoukoille 28. toukokuuta. Hänet vapautettiin vuonna 1948. Heinrici haudattiin kuoltuaan Freiburgin hautausmaalle.


title: Dryad-luokka

text: Dryad-luokka oli Britannian kuninkaallisen laivaston viiden torpedoin varustetun aluksen muodostama tykkiveneluokka. Alustyypin korvasi muutamassa vuodessa huomattavasti nopeammat hävittäjien edeltäjät torpedovenehävittäjät, ja siten luokan alukset muutettiin ensimmäisen maailmansodan alkaessa miinanraivaajiksi lukuun ottamatta sukellusveneiden emälaivana palvellutta "HMS Hazardia".


title: Dryad-luokka

text: Alusten voimanlähteinä oli kaksi kolmisylinteristä kolmivaihehöyrykonetta, joihin oli kytketty veturikattilat. Kumpikin höyrykone pyöritti omaa akselia. Tuottamallaan 3 500 hevosvoimalla alukset saavuttivat 18,2 solmun nopeuden. Ne kuljettivat varastoissaan 100-160 tonnia hiiltä.


title: Fruktoosi-2,6-bisfosfaatti

text: Fruktoosi-2,6-bisfosfaatti (CHOP) on fruktoosisokerin bisfosfaattijohdannainen. Yhdisteellä on tärkeä rooli glykolyysin ja glukoneogeneesin säätelyssä.


title: Fruktoosi-2,6-bisfosfaatti

text: Eliöt syntetisoivat fruktoosi-2,6-bisfosfaattia fruktoosi-6-fosfaatista fosfofruktokinaasi-2-entsyymin katalysoimana. Saman entsyymin toinen alayksikkö katalysoi yhdisteen hydrolyysiä fruktoosi-6-fosfaatiksi ja fosfaatti-ioniksi. Insuliini stimuloi fruktoosi-1,6-fosfaatin tuottoa ja glukagoni estää sitä.


title: Fruktoosi-2,6-bisfosfaatti

text: Emile van Schaftingen ja Henri-Géry Hers osoittivat vuonna 1980, että fruktoosi-2,6-bisfosfaatti on erittäin voimakas fosfofruktokinaasi-1:n aktivoija ja lisää entsyymin affiniteettia substraatilleen fruktoosi-6-fosfaatille. Se pystyy aktivoimaan myös ATP:n vuoksi inhiboituneen entsyymin. Vuonna 1981 he myös osoittivat yhdisteen olevan fruktoosi-1,6-bisfosfataasin estäjä. Runsas fruktoosi-2,6-bisfosfaattikonsentraatio solussa siis aktivoi glykolyysiä ja estää glukoneogeneesiä ja tämän vuoksi nämä aineenvaihduntareiti eivät ole solussa aktiivisia samanaikaisesti.


title: Mylab

text: Mylab Oy on suomalainen terveydenhuollon ja kliinisten laboratorioiden tietopalveluiden ja laboratoriokeskusten tietojärjestelmien tuottajayritys. Mylab on markkinajohtaja Suomessa yli 75 prosentin markkinaosuudellaan.


title: Mylab

text: Mylab on perustettu vuonna 1987 ja sillä on toimistot Tampereella ja Helsingissä. Vuonna 2016 Mylabilla oli 85 työntekijää Suomessa. Vuoden 2016 liikevaihto oli yli 12 miljoonaa euroa.


title: Mylab

text: Mylabille on rekisteröity mm. seuraavat tavaramerkit:


title: Imagine (John Lennonin albumi)

text: Imagine on John Lennonin vuonna 1971 julkaisema albumi, ja myös yksi hänen tunnetuimmistaan. Levylle sisältyy kenties Lennonin tunnetuin kappale, ”Imagine”. Albumin kappaleista klassikoksi on noussut nimikappaleen ohella ”Jealous Guy”.


title: Imagine (John Lennonin albumi)

text: John Lennon oli ollut kaikkien aikojen menestyneimmän yhtyeen, The Beatlesin jäsen, ennen soolouraansa. Hän oli muodostanut yhden maailman arvostetuimmista laulunkirjoitus-pareista Paul McCartneyn kanssa, ja noussut myös henkilökohtaisesti yhdeksi maailman tunnetuimmista ja arvostetuimmista muusikoista. The Beatles menestyi loistavasti ensimmäisestä studioalbumistaan "Please Please Me" (1963) aina viimeiseen albumiinsa "Let It Be" (1970) asti loistavasti ja kaikki yhtyeen albumit nousivat listaykkösiksi niin Britanniassa kuin Yhdysvalloissakin. Yhtyeen sisällä oli kuitenkin kasvanut useita ristiriitoja sen jäsenten välille, johtuen niin musiikillisista erimielisyyksistä kuin henkilökohtaisistakin seikoista, kuten Lennonin vaimon Yoko Onon jatkuvasta läsnäolosta. The Beatles hajosi vuonna 1970 ja kaikki sen jäsenet aloittivat soolouransa. Lennon oli tuolloin hyvin tuottelias, ja hänen ensimmäinen sooloalbuminsa "John Lennon/Plastic Ono Band" vuonna 1970.


title: Imagine (John Lennonin albumi)

text: Lennon jatkoi tuotteliaana esikoisalbuminsa jälkeen ja kirjoitti runsaasti kappaleita 1970–1971. Lennon oli tuolloin poliittisesti hyvin aktiivinen, mikä myös antoi inspiraatiota hänen kappaleisiinsa. Lennon ottaa kantaa poliittisiin aiheisiin albumin kappaleista ainakin ”I Don’t Want to Be a Soldier” ja ”Gimme Some Truth”, joista jälkimmäisessä hän kritisoi poliitikkoja. Kappaleessa ”Imagine” Lennon puhuu rauhan puolesta ja kehottaa ihmisiä kuvittelemaan rauhaa kaikkien kansojen välillä. Albumin viimeisellä raidalla ”Oh Yoko!” Lennon ylistää rakkauttaan vaimoonsa Yoko Onoon. Kappaleessa ”How Do You Sleep?” Lennon kritisoi entistä yhtyetoveriaan Beatlesista, Paul McCartneyta, vastaiskuna hänen kappaleelleen ”Too Many People”, jonka hän katsoi käsittelevän Yokon läsnäoloa Beatlesin levytyksissä. Lennon kirjoitti levyn teon aikoina myös useita levyn ulkopuolelle jääneitä kappaleita, joista osa julkaistiin hänen myöhemmillä albumeillaan.


title: Imagine (John Lennonin albumi)

text: Vaikka Lennonin välit entiseen yhtyetoveriinsa McCartneyyn olivat viileät, hän pysyi silti ystävänä kahden muun The Beatlesin jäsenen, George Harrisonin ja Ringo Starrin kanssa. Starr soittikin Lennonin aiemmalla albumilla "John Lennon/Plastic Ono Band" ja Harrison soitti kitaraa usealla ”Imaginen” kappaleella. Albumi äänitettiin helmikuun ja heinäkuun 1971 välillä, kolmella eri studiolla Acot Sound Studiosilla ja Abbey Roadin studiolla Britanniassa ja Record Plant -studiolla New Yorkissa. Albumin tuottajana toimi Lennonin ohella Phil Spector, joka tuotti myös Beatlesin viimeiseksi jääneen studioalbumin. Albumille äänitettiin yhteensä kymmenen kappaletta, ja sen kokonaiskestoksi 39 minuuttia ja 29 sekuntia. "Imaginen" julkaissut levy-yhtiö oli Apple Records, jonka The Beatlesin jäsenet olivat aikoinaan perustaneet.


title: Imagine (John Lennonin albumi)

text: "Imagine" julkaistiin 9. syyskuuta 1971 ja sen ohella julkaistiin myös samanniminen dokumenttielokuva levyn teosta. Albumi menestyi hyvin ja se sai erittäin hyviä arvosteluja. "Imagine" oli lista-ykkönen ainakin Britanniassa, Yhdysvalloissa, Alankomaissa, Italiassa, Japanissa, Norjassa, Sveitsissä, Ruotsissa, Espanjassa ja Australiassa. Albumi menestyi hyvin myös Länsi-Saksassa, Ranskassa ja Kanadassa. Singlenä julkaistiin lokakuussa nimikappale ”Imagine”. Se nousi listaykkös-singleksi lähes joka maassa, mutta Yhdysvalloissa se ei saavuttanut kärkipaikkaa. Albumi on noussut uudelleen listoille useasti, viimeisimmän kerran vuonna 2009, ”Imagine”-kappale puolestaan on esiintynyt viimeisimmän kerran listoilla vuonna 2013 Espanjassa ja TOP 10:ssä se on viimeksi ollut Britanniassa 2012.


title: Imagine (John Lennonin albumi)

text: "Imagine" kuuluu maailman arvostetuimpiin albumeihin ja usein se mielletään Lennonin uran parhaaksi. Musiikkilehti "Rolling Stone" listasi "Imaginen" kaikkien aikojen 80. parhaaksi albumiksi listallaan 500 Greatest Albums of All Time. "Rolling Stone" listasi listallaan 500 Greatest Songs of All Time ”Imagine”-kappaleen kaikkien aikojen kolmanneksi parhaaksi kappaleeksi. Myös Lennonin kanssa riidoissa levyn teon aikaan ollut McCartney on kehunut albumia suuresti, kuten myös muun muassa musiikkisivusto "Allmusic".


title: Jääpallon SM-sarjakausi 1977–1978

text: Jääpallon SM-sarja kaudella 1977-1978 pelattiin kaksinkertaisena sarjana, jonka päätteeksi pelattiin neljän parhaan joukkueen kesken mitaliottelut. Seuraavaksi kaudeksi sarjan joukkuemäärä nostettiin kymmeneen, jolloin mikään joukkue ei pudonnut sarjasta. Sarja oli tarkoitus pelata kymmenen joukkueen sarjana jo kyseisenä kautena, mutta Oulun Tarmo vetäytyi sarjasta.


title: Jääpallon SM-sarjakausi 1977–1978

text: Uutena joukkueena sarjassa pelasi Mikkelin Kampparit, joka sai sarjasta luopuneen MP:n sarjapaikan. Kampparit oli aloittanut toimintansa kaudella 1971-72 III-divisioonasta. MP:n jääpalloilijat siirtyivät siihen asti divisioonassa pelanneeseen Kamppareihin. MP lopetti toimintansa jääpallossa ja jääkiekossa ja keskittyi pelkästään jalkapalloon. Sarjassa pelasi myös edellisenä kautena pudonnut OPS, joka sai anomuksesta sarjaan nousseen kakkosjoukkueensa OPP:n sarjapaikan. Sarjassa pelasi ensimmäistä kertaa myös helsinkiläinen Botnia-69, joka nostettiin sarjaan kun sarja oli tarkoitus laajentaa 10 joukkueen sarjaksi. Tarmon luopumisen takia sarja pelattiin kuitenkin yhdeksän joukkueen kesken.


title: Jääpallon SM-sarjakausi 1977–1978

text: Runkosarjan voitti HIFK ennen Akillesta ja OLS:aa. Neljäs välieräjoukkue oli MP:n sarjapaikan perinyt Kampparit. Välierät pelattiin yksiosaisina, finaaliin niistä selvisivät HIFK, joka voitti Kampparit ja OLS, joka voitti jatkoajan jälkeen Akilleksen. HIFK:n ja OLS:n välisessä loppuottelussa tarvittiin jatkoaika mestaruuden ratkaisemiseksi, jatkoajalla Veikko Niemikorpi ratkaisi maalillaan mestaruuden HIFK:n hyväksi. Niemikorpi voitti myös maalikuninkuuden 50 maalillaan. HIFK oli voittanut edellisen kerran mestaruuden vuonna 1944, 34 vuotta aiemmin.


title: Jääpallon SM-sarjakausi 1977–1978

text: Yhtään joukkuetta ei pudonnut sarjasta. Sarjaan nousi Kemin Palloseura.


title: Jääpallon SM-sarjakausi 1977–1978

text: HIFK:n joukkue: Veli Pohjolainen, Kalevi Hämäläinen, Jukka Suominen, Jukka Ketopelto, Antti Helpi, Jarmo Haavisto, Kari Kiviharju (pelaajavalmentaja), Markku Björn, Hannes Julkunen, Christer Johansson, Kauko Rautiainen, Christer Nordgren, Veikko Niemikorpi, Timo Fredriksson, Risto Allinen, Timo Rantala.


title: Jääpallon SM-sarjakausi 1978–1979

text: Jääpallon Suomenmestaruus kaudella 1978–1979 ratkaistiin kaksinkertaisen sarjan päätteeksi pelatuilla play off -otteluilla. Mestaruuden voitti Oulun Luistinseura.


title: Jääpallon SM-sarjakausi 1978–1979

text: KePS putosi sarjasta. Tilalle nousi Sakta Farten Porvoosta.


title: Jääpallon SM-sarjakausi 1978–1979

text: Pistepörssin voitti Veikko Niemikorpi 64 pisteellä.


title: Jääpallon SM-sarjakausi 1978–1979

text: Välierät pelattiin kaksiosaisina ja ne aloitettiin runkosarjassa heikommin menestyneen kotikentällä.


title: Jääpallon SM-sarjakausi 1978–1979

text: OLS:n joukkue: Rauno Kaikkonen, Yrjö Ervasti, Antti Ervasti, Timo Okkonen, Kalevi Immonen, Pertti Kärenaho, Pekka Liikanen, Esa Määttä, Kalevi Alatalo, Eero Hamari, Asko Eskola, Ari Vanha-Aho, Matti Karhumaa, Toivo Orava, Pasi Kalliokoski, Kari Moilanen. Valmentaja: Pentti Hiltunen


title: Little Ashes

text: Little Ashes (2008) on espanjalais-brittiläinen tositapahtumiin perustuva draamaelokuva, joka sijoittuu 20- ja 30-lukujen Espanjaan kuvaten aikakauden suurimpien lahjakkuuksien kohtaamista yliopistossa ja näiden aikeita muuttaa maailmaa. Elokuvantekijä Luis Buñuel katsoo toivottomana vierestä, miten taiteilija Salvador Dalín ja runoilija Federico García Lorcan ystävyys muuttuu hitaasti taiteelliseksi intohimoksi ja vähitellen romanttiseksi suhteeksi.


title: Little Ashes

text: Elokuvan on ohjannut Paul Morrison.


title: Little Ashes

text: Vuonna 1922 18-vuotias Salvador Dalí (Robert Pattinson) saapuu Madridin yliopistoon. Uusi Residencia de Estudiantes on moderni ympäristö, jonka tarkoituksena on rohkaista Espanjan lahjakkaimpia nuoria kykyjä. Dalí, jonka määränpää on tulla suureksi taiteilijaksi, saa pian itselleen Resi'n sosiaalisen eliitin huomion - kärkipäässä aloittelevan elokuvantekijän Luis Buñuelin (Matthew McNulty) ja runoilija Federico García Lorcan (Javier Beltrán). Yhdessä he muodostavat ytimen Madridin moderneimmille nuorille ajattelijoille.


title: Little Ashes

text: Heidän yksityiselämänsä muuttuu yhä hankalammaksi García Lorcan jättäessä huomiotta hyvän ystävänsä ja kirjailijan Magdalenan (Marina Gatell) tarjoamat edut ja lähestymisyritykset. Hän ja Dalí sen sijaan tuntevat toistensa erikoisen vetovoiman, ja ystävyys muuttuukin pian syväksi sielunveljeydeksi. Buñuel, joka eristäytyy kaksikon läheisyyden takia, muuttaa Pariisiin löytääkseen täyttymyksen omille taiteellisille intohimoilleen. Samalla Dalí ja García Lorca jättävät Madridin viettääkseen kesää merenrantakylä Cadaquésissa Dalín perheen luona.


title: Little Ashes

text: García Lorca tuntee saavansa hyväksyntää Dalín perheeltä ja kaksikon kiintymys kasvaa entisestään, kunnes se eräänä yönä muuttuu romanttiseksi. Vaikka he ovat taiteessa läheisempiä kuin koskaan, heidän ystävyytensä on tuhoon tuomittu. Buñuel vierailee heidän luonaan yliopistolla tullen entistä epäilevämmäksi ja kireämmäksi heidän ilmiselvän läheisyytensä vuoksi.


title: Little Ashes

text: García Lorcan pakkomielle Dalíin kasvaa jälkimmäiselle liian suureksi vastaanottaa, ja tämä päättää muuttaa Pariisiin. Yläluokka ja dekadenssi nielevät Dalín pian, ja tämä sotkeutuu Galaan (Arly Jover), naimisissa olevaan naiseen, jolla on mieltymys kuuluisiin henkilöihin. García Lorcan vieraillessa Dalín luona hän löytää miehen, joka on muuttunut täysin paitsi elämältään myös poliittisilta näkemyksiltään.


title: Little Ashes

text: Little Ashes ("suom". Pienet tuhkat) sai nimensä Salvador Dalín maalauksesta "Ceinicitas" ("eng". Little Ashes). Se pantiin esille ensimmäisen kerran 20. maaliskuuta 1929 Madrisissa, ja seuraavan kerran Dalín ensimmäisessä soolonäyttelyssä Pariisissa, 31. kesäkuuta 1931. Nykyään maalaus on Dalín kokoelmaosastolla Queen Sofian taidekeskuksessa Madridissa.


title: Little Ashes

text: Vaikka García Lorcan pitkäaikainen ihastus Dalíin on laajalti tiedossa, Dalí itse kielsi suhteen vuosien ajan. Hän sanoi:


title: Little Ashes

text: ""Federico oli homoseksuaali, niin kuin jokainen tietää, ja minuun aivan epätoivoisen rakastunut. Hän yritti minua kahdesti... Olin siitä äärimmäisen ärsyyntynyt, sillä en ollut homoseksuaali enkä halukas mihinkään hänen kanssaan. Sitä paitsi, se sattuu. Joten ei siitä tullut mitään. Mutta tunsin itseni todella imarrelluksi vastapuoleni kuuluisuuden vuoksi. Syvällä sisimmässäni tiesin, että hän oli loistava runoilija ja että olin hänelle palasen velkaa jumalaisesta itsestäni. Lopulta hän kuitenkin nappasi nuoren tytön, joka uhrautui korvaamaan minut. Epäonnistuttuaan minun saalistuksessani Federico vannoi, että tytön uhraus oli yhtä suuri kuin hänenkin: se oli ensimmäinen kerta, kun hän koskaan makasi naisen kanssa.""


title: Little Ashes

text: Käsikirjoittaja Philippa Goslett arveli:


title: Little Ashes

text: ""On selvää, että jotakin tapahtui, siitä ei ole kysymystäkään. Kirjeitä lukiessaan huomaa, että jotakin muuta oli tekeillä. Se alkoi ystävyytenä, muuttui intiimimmäksi ja siirtyi fyysiselle tasolle, mutta Dalín mielestä se muuttui liian hankalaksi eikä hän voinut jatkaa. Hän sanoi heidän yrittäneen seksiä mutta että se sattui, ja etteivät he voineet näin täydentää suhdettaan.""


title: Little Ashes

text: Sekä Dalín että García Lorcan elämäkertojen kirjoittaja Ian Gibson sanoi:


title: Little Ashes

text: ""Kaikki riippuu suhteen määritelmästä. Dalíhan oli kauhuissaan kenen tahansa kosketuksesta, joten en usko, että Lorca pääsi pitkälle.""


title: 6615 Plutarchos

text: 6615 Plutarchos on Marsin ja Jupiterin väliseen pääasteroidivyöhykkeeseen kuuluva pikkuplaneetta eli päävyöhykkeen asteroidi. Sen löysivät C. J. van Houten, I. van Houten-Groeneveld ja T. Gehrels vuonna 1960. Pikkuplaneetta sai nimensä antiikin kreikkalaisen filosofin, Plutarkhoksen mukaan. Ennen kuin tämä asteroidi nimettiin, se tunnettiin väliaikaisella tunnuksella 9512 P-L. Koska Plutarchoksen absoluuttinen magnitudi (H) on 14,0, sen läpimitta on todennäköisesti välillä 4–9 kilometriä. Tämän pikkuplaneetan pyörähdysaika eli vuorokauden pituus sen pinnalla on vain noin 2,32 tuntia. Plutarchoksella on myös todennäköisesti oma kuu, jonka olemassaolosta saatiin viitteitä valokäyrämittauksissa vuonna 2007.


title: 114 Kassandra

text: 114 Kassandra on Marsin ja Jupiterin väliseen pääasteroidivyöhykkeeseen kuuluva pikkuplaneetta eli päävyöhykkeen asteroidi. Sen löysi C. H. F. Peters vuonna 1871. Pikkuplaneetta sai nimensä kreikkalaisen mytologian oraakkeli Kassandran mukaan. Kassandra on suurikokoinen päävyöhykkeen kohde, sillä sen läpimitta on lähes 100 (noin 99,65) kilometriä. Kassandran pyörähdysaika eli vuorokauden pituus sen pinnalla on noin 10,76 tuntia.


title: Uuden Musiikin Kilpailu

text: Uuden Musiikin Kilpailu (lyh. UMK) on Yleisradion järjestämä kaikille musiikintekijöille avoin laulukilpailu, jossa musiikkityyli on vapaa. Kilpailussa etsitään parasta suomalaista kappaletta. Kilpailun voittaja edustaa Suomea .


title: Uuden Musiikin Kilpailu

text: "Uuden Musiikin Kilpailu" järjestettiin ensimmäisen kerran vuonna 2012 ja se korvasi Yleisradion perinteisen, vuodesta 1961 asti lähetetyn Euroviisukarsinnan.


title: Uuden Musiikin Kilpailu

text: Ohjelman kautta nosteen uralleen ovat saaneet mm. Stig, Arion, Krista Siegfrids, Softengine, Pertti Kurikan Nimipäivät ja Saara Aalto.


title: Uuden Musiikin Kilpailu

text: Vuonna 2012 "Uuden Musiikin Kilpailun" säännöt olivat seuraavat:Vuoden 2013 kilpailua varten sääntöjä uusittiin: kappaleen pituus on vapaa, sitä voi esittää kilpailussa livenä eikä kokoonpanon esiintyjämäärää rajoiteta.


title: Uuden Musiikin Kilpailu

text: Vuoden 2012 esiraadin jäseniä olivat Jorma Hietamäki (Yle Radio Suomi), Jaako Hurme (Bassoradio), Johan Lindroos (Yle X3M) Sami Häikiö (Music Export Finland), Anna Laine (Radio Helsinki), Pekka Laine (Yle Kulttuuri), Tarja Närhi (Yle Kulttuuri), Tomi Saarinen (YleX), Noora Santavuori (YleX), Susanna Vainiola (Yle Kulttuuri) ja Wallu Valpio (Hitlantis).


title: Uuden Musiikin Kilpailu

text:
Ilmoittautuminen vuoden 2012 "Uuden Musiikin Kilpailuun" käynnistyi 15. elokuuta 2011 ja päättyi syyskuun lopussa. Määräaikaan mennessä ilmoittautumisia saapui 540 kappaletta, joista esiraati valitsi jatkoon 40 parasta kappaletta.
"Uuden Musiikin Kilpailua" alettiin esittää televisiossa tammikuussa 2012. Ohjelma lähetettiin Yle TV2:lla ja Yle HD:lla perjantaisin klo 21.00 27. tammikuuta 2012 – 24. helmikuuta 2012. Esiraadin ja tuomariston valintojen, koesoiton ja klubikeikkojen jälkeen kilpailijat etenivät 25. helmikuuta Helsingin jäähallissa järjestettyyn finaaliin.


title: Uuden Musiikin Kilpailu

text: "Uuden Musiikin Kilpailun" voittajaksi selviytyi Pernilla Karlsson kappaleellaan "När jag blundar". Kappaleen on säveltänyt ja sanoittanut Jonas Karlsson. Kappale sijoittui ensimmäisessä semifinaalissa 41 pisteellä 12. sijalle eikä näin päässyt finaaliin.


title: Uuden Musiikin Kilpailu

text: Vuoden 2013 tuomariston jäseniä olivat Apulanta-yhtyeen keulakuva Toni Wirtanen, Honey B. & T-Bonesin solisti/basisti, musiikin tohtori ja tutkija, Sibelius-Akatemian popjazz–laulun lehtori ja lauluvalmentaja Aija Puurtinen, mm. European Border Breaker -palkinnolla palkittu rap-artisti ja tuottaja Lasse Mellberg sekä Suomen musiikkimedian vaikutusvaltaisimmaksi henkilöksi nimetty, YleX:n musiikkipäällikkö Tomi Saarinen.


title: Uuden Musiikin Kilpailu

text: "Uuden Musiikin Kilpailun" vuoden 2013 finaali järjestettiin 9. helmikuuta 2013 Barona Areenalla Espoossa.


title: Uuden Musiikin Kilpailu

text: Finaalin pyrkivät kilpailijat julkistettiin 4. joulukuuta 2012. Kilpailemaan finaalipaikasta pääsivät seuraavat 12 esiintyjää:


title: Uuden Musiikin Kilpailu

text: Kahdestatoista kilpailijoista kaksi pudotettiin pois alkukarsinnoissa ja neljä valittiin finaaliin. Loput kuusi kilpailijaa karsivat neljästä jäljellä olevasta finaalipaikasta semifinaaliksi nimetyissä jatkokarsinnoissa 31. tammikuuta 2013.


title: Uuden Musiikin Kilpailu

text:
Tummalla jatkoon päässeetTummalla jatkoon päässeetTummalla jatkoon päässeet.
Vuoden 2014 "Uuden Musiikin Kilpailuun" lähetettiin 420 demoa. Uudet tuomarit julkistettiin 4. marraskuuta 2013, ja kilpailu alkoi televisiossa 28. joulukuuta 2013.


title: Uuden Musiikin Kilpailu

text: Finaalin pyrkivät kilpailijat julkistettiin 10. joulukuuta 2013. Kilpailemaan finaalipaikasta pääsivät seuraavat 12 esiintyjää:


title: Uuden Musiikin Kilpailu

text: Kahdestatoista kilpailijoista kaksi pudotettiin pois alkukarsinnoissa ja kaksi valittiin suoraan finaaliin. Loput kahdeksan kilpailijaa karsivat kuudesta jäljellä olevasta finaalipaikasta semifinaaliksi nimetyissä jatkokarsinnoissa 25. tammikuuta 2014.


title: Uuden Musiikin Kilpailu

text: Tummalla jatkoon päässeet


title: Uuden Musiikin Kilpailu

text:
Tummalla jatkoon päässeet
Vuoden 2015 "Uuden Musiikin Kilpailu" alkoi 7. helmikuuta 2015.


title: Uuden Musiikin Kilpailu

text: Vuonna 2015 kilpailussa ei ollut tuomaristoa vaan semifinaaleissa jatkoon päässeet valittiin yleisöäänten perusteella. Finaalissa kilpailijat saavat 90% pisteistään yleisöäänistä ja loput pisteistä kahdeksalta nimetyltä raadilta. Nämä raadit ovat kansalaisraati, mediaraati, suomenruotsalaisraati, lasten raati, Martat-raati, sateenkaariväki-raati, musiikintekijöiden raati sekä taksikuskien raati.


title: Uuden Musiikin Kilpailu

text: Finaalin pyrkivät kilpailijat julkistettiin 13. tammikuuta 2015. Kilpailemaan finaalipaikasta pääsivät seuraavat 18 esiintyjää:Kilpailussa järjestetään kolme karsintaa. Jokaisessa karsinnassa esiintyy kuusi kilpailijaa, joista kolme etenee finaaliin. Kilpailun finaali on 28. helmikuuta 2015.


title: Uuden Musiikin Kilpailu

text:
Tummalla jatkoon päässeet
Vuoden 2016 "UMK"-kilpailijat julkistettiin 12. tammikuuta 2016. Kilpailijat jaettiin kolmeen alkukarsintaan, joista jokaisesta puhelinäänestäjät äänestävät kolme suosikkiaan finaaliin. Finaalissa kilpailijat saavat 50% äänistä katsojilta ja loput 50% kymmeneltä nimetyltä raadilta.


title: Uuden Musiikin Kilpailu

text: Tummalla jatkoon päässeetVuoden 2017 Uuden Musiikin Kilpailu sisälsi yhden kymmenen kilpailijan finaalin. Finaali pidettiin 28. tammikuuta Espoo Metro Areenalla.


title: Uuden Musiikin Kilpailu

text: Kilpailukappaleet julkistettiin 23. marraskuuta 2016.Vuoden 2018 Uuden Musiikin Kilpailuun pystyi hakemaan ensimmäistä kertaa pelkällä kappaleella tai pelkkänä artistina vuoden 2017 helmikuussa järjestetyssä erillishaussa. 7. marraskuuta Saara Aalto kuitenkin valittiin edustamaan Suomea vuoden 2018 Euroviisuihin. Uuden Musiikin Kilpailu järjestettiin maaliskuussa 2018, mutta Aalto oli ainoa osallistuja. Hän esitti kolme kappaletta, joista yksi valittiin Suomen edustuskappaleeksi. Päätöksen teki Suomen kansa, sekä kansainväliset raadit suorassa Ylen lähetyksessä Espoon Metro Areenalta 3. maaliskuuta 2018.


title: Uuden Musiikin Kilpailu

text: Kilpailukappaleet julkistettiin 8. helmikuuta, 15. helmikuuta ja 22. helmikuuta 2018.Yleisradion tapaa nostaa Saara Aalto Suomen vuoden 2018 euroviisuedustajaksi on saanut vastaansa kritiikkiä. Yle on perustellut Saara Aallon yksimielistä valintaa sillä, että muita sopivia ehdokkaita ei ole löytynyt ja, että yleisö toivoi tunnettua artistia edustajaksi. Muun muassa musiikintekijöiden etujärjestön Suomen musiikintekijät ry:n mukaan Yle muutti Uuden Musiikin Kilpailun sääntöjä kesken kilpailun ja valitsi Saara Aallon euroviisuedustajaksi ilman kunnollista kilpailutusta.


title: Uuden Musiikin Kilpailu

text: Vuoden 2019 Uuden Musiikin Kilpailu jatkuu kutsukilpailuna, tiedotti Yle kesäkuussa 2018. Kilpailun lopullinen muoto, eli kutsutaanko mukaan yksi vai useampi artisti jätettiin kuitenkin auki. Samoin se, miten kappaleiden tekijät valitaan. Tammikuussa 2019 tiedotettiin että Suomea edustaa näyttelijä-laulaja Sebastian Rejman ja musiikkiosuudesta vastaa Darude. Kilpailun finaali televisioidaan Ylellä 2. maaliskuuta 2019.


title: 3271 Ul

text: 3271 Ul on pikkuplaneetta, joka kuuluu Maan lähelle tuleviin Amor-tyypin asteroideihin. Sen löysi H.-E. Schuster vuonna 1982. Pikkuplaneetta sai nimensä Uudet Hebridit saariryhmän melanesialaisten mytologian yön ja Kuun hengen mukaan. Ennen kuin tämä asteroidi sai nimensä se tunnettiin tunnuksella 1982 RB. Koska Ul:n absoluuttinen magnitudi (H) on 16,7, sen läpimitta on todennäköisesti välillä 1–3 kilometriä.


title: Jääpallon SM-sarjakausi 1979–1980

text: Jääpallon Suomen mestaruus 1979–1980 ratkaistiin kaksinkertaisen sarjan päätteeksi pelatuilla play off -otteluilla. Mestaruuden voitti Lappeenrannan Veiterä. Veiterän edellisestä mestaruudesta oli kulunut 23 vuotta.


title: Jääpallon SM-sarjakausi 1979–1980

text: Botnia putosi sarjasta. Tilalle nousi Tornion Palloveikot.


title: Jääpallon SM-sarjakausi 1979–1980

text: Pistepörssin voitti Matti Alatalo 43 pisteellä.


title: Jääpallon SM-sarjakausi 1979–1980

text: Välierät pelattiin kaksiosaisina ja ne aloitettiin runkosarjassa heikommin menestyneen kotikentällä. Kahden ottelun yhteistulos ratkaisi jatkoonmenijän.


title: Jääpallon SM-sarjakausi 1979–1980

text: Veiterän joukkue: Mikko Pyysing, Mauri Kiukas, Timo Serenius, Urho Partanen, Heikki Raitavuo, Jukka Kosonen, Ossi Sutinen, Kari Peuhkuri, Seppo Sarkima, Leo Segerman, Hannu Hatara; Pekka Petriläinen, Matti Sivenius, Juha Mänttäri, Yrjö Skaffari, Petri Hämäläinen, Jukka Tirkkonen, Jarmo Suni. Valmentaja Esko Heltola.


title: Oulun Musiikkijuhlat

text: Oulun Musiikkijuhlat on Oulun seudulla järjestettävä vuosittainen klassisen musiikin tapahtuma. Musiikkijuhlat alkoivat vuonna 1984 nimellä "Madetojan Viikot", nykyisellä nimellä juhlat järjestettiin ensimmäisen kerran maaliskuussa 1991. Oulun Musiikkijuhlien ohjelmistossa on kansallisia sekä kansainvälisiä tuotantoja ja artistivierailuja musiikin eri genreistä. Sisältöä täydentävät paikallisten festivaalien, oppilaitosten sekä muiden kulttuuritoimijoiden tuotannot. Oulun Musiikkijuhlien taiteellisena johtajana toimii vuonna 2013 aloittanut viulisti, kapellimestari ja säveltäjä Jaakko Kuusisto. Tapahtuma kuuluu Finland Festivals -tapahtumaketjuun.


title: Oulun Musiikkijuhlat

text:
Oulun musiikkijuhlasäätiö on järjestänyt yhdessä Jazz 20 ry:n kanssa Suomen Jazzliiton kiertuekonsertteja Ouluun vuodesta 2012 alkaen.
Oulun musiikkijuhlasäätiö rs. on kaupunginhallituksen vuonna 1990 perustama Oulun kaupungin kokonaan omistama säätiö, jonka tehtävänä on järjestää vuosittain korkeatasoinen musiikkitapahtuma Oulussa. Säätiöllä on poliittinen hallitus, jonka kaupunginhallitus nimittää vaalikaudeksi kerrallaan. Oulun musiikkijuhlasäätiön hallituksen puheenjohtajana toimii vuonna 2013-2016 Maria Portaankorva.


title: Oulun Musiikkijuhlat

text: 2014: Auri Ahola, Apocalyptica, Avanti!, Wendy Chen, Lars Danielsson, Julkinen Sana, Paavali Jumppanen, Paavo Kerosuo, Uli Kontu-Korhonen, Jaakko Kuusisto, Lotta Kuusisto, Pekka Kuusisto, Tommy Lindgren,Kaari Martin, Thomas Moncton, Ceacilie Norby, Oulu All Star Big Band, Oulu Sinfonia, Oulu Sinfonian kamarimuusikot, Paleface, Rajaton, Iiro Rantala, Ricky-Tick Big Band, Jarmo Saari, Satu Sopanen, Terem Quartet, The Luomu Players, Elina Vähälä


title: Oulun Musiikkijuhlat

text:
2013:
Saara Aalto, ÁJA , Adam Baldych , Paul Biss , Bohemika, Miriam Fried , Johanna Försti, Anna Kreetta Gribajcevic, Jan-Erik Gustafsson, Peter Erskine , Tuukka Haapaniemi, Sami Hintsanen, Anu Hostikka, Juha Hostikka, Tuula Hällström, Aili Ikonen, Iiro Rantala String Trio, Jukka Perko Streamline Jazztet, Jord , Jyväskylä Big Band, Paavali Jumppanen, Katja´s, Angelique Kidjo , Jaakko Kuusisto, Jo Stance, Kuru, Risto Kyrö, Hannu Lepola, Kalevi Louhivuori, Bob Mintzer , Norrbotten Big Band , Marzi Nyman, Oulu All Star Big Band, Oulu Sinfonia, Oulu Sinfonian kamarimuusikot, Per Ödberg Quartet , Aarne Pelkonen, Pohjan Sotilassoittokunta, Kimmo Pohjonen, Iiro Rantala, Saaga Ensemble, Petteri Sariola, Minna Tervamäki, Neil Thomson , Asja Valcic , Anssi Valikainen, Pirjo Yli-Maunula, Marko Ylönen


title: Oulun Musiikkijuhlat

text:
2012:
Saara Aalto, Randy Brecker , Mari Kvien Brunvoll , Gemmer Estola Quartet, Hilja Grönfors, Eva & Manu, Anu Hostikka, Juha Hostikka, Tuula Hällström, Johanna Iivanainen, Terje Isungset , Jousia Ensemble, Kaartin Seitsikko, Kamarikuoro Aiolos, Niko Kumpuvaara, Olli Leppäniemi, Tommy Lindgren, Eriikka Maalismaa, Eric Mutel , Norrbotten Big Band , Marzi Nyman, Oulu All Star Big Band, Oulun kamariorkesteri, OYJO - Oulu Youth Jazz Orchestra, Jukka Perko, Pohjan Sotilassoittokunta, Tuomo Prättälä, Pyörteitä, Virpi Räisänen, Antti Sarpila, Ele Sonn, Arttu Takalo, Suvi Teräsniska, Rebecka Törnqvist, Felix Zenger,


title: Juovagnuu

text: Juovagnuu eli juovikasgnu ("Connochaetes taurinus") on eteläisessä ja kaakkoisessa Afrikassa elävä sorkkaeläin. Se on kahdesta gnuulajista suurikokoisempi. Sen pituus on 180–250 senttimetriä ja paino 150–275 kiloa. Se elää suurina laumoina.


title: Dongnaen piiritys

text: Dongnaen piiritys oli yksi ensimmäisistä taisteluista Japanin hyökättyä Koreaan vuonna 1592.


title: Dongnaen piiritys

text: Kukistettuaan Busanin sekä Dadaejinin linnoituksen japanilaiset jatkoivat matkaansa kohti Soulia. Matkalla he kohtasivat Dongnaen linnoituksen, joka oli rakennettu vahvaan paikkaan kukkulan päälle ja joka hallitsi Souliin vievää päätietä.


title: Dongnaen piiritys

text: Japanilaisten ensimmäisen divisioonan komentaja Konishi Yukinaga yritti suostutella korealaisia avaamaan heille vapaan tien Kiinan valtaamiseksi. Dongdaen korealaisia johtanut Song Sanghyǒn kieltäytyi vaatimuksesta ja totesi ”minun on helppoa kuolla, mutta vaikea antaa teidän päästä läpi.” Japanilaiset hyökkäsivät linnoitukseen ja kukistivat tämän, mitä seurasi Busanin kaltaiset veriteot hävinneitä korealaisia sekä siviileitä kohtaan.


title: Dani Carvajal

text: Daniel "Dani" Carvajal Ramos (s. 11. tammikuuta 1992 Leganés, Espanja) on espanjalainen jalkapalloilija, pelipaikaltaan oikea laitapuolustaja. Hän edustaa Espanjan Primera Divisiónissa pelaavaa Real Madridia.


title: Dani Carvajal

text: Carvajal on syntynyt Leganésissa, joka on yksi Madridin lähiöistä. Hän siirtyi Real Madridin junioriakatemiaan ollessaan 10-vuotias, jossa hän onnistui nousemaan aina seuran reservijoukkueeseen asti, mikä tapahtui vuonna 2010.


title: Dani Carvajal

text: Hän onnistui heti ensimmäisellä kaudellaan vakiinnuttamaan pelipaikkansa avauskokoonpanossa, sekä nousi myös joukkueen kapteeniksi. Seuraavalla kaudella 2011–2012 hän pelasi 38 ottelua ja teki niissä kaksi maalia, kun joukkue palasi viiden vuoden tauon jälkeen Segunda Divisióniin.


title: Dani Carvajal

text: 11. heinäkuuta 2012 Carvajal teki viisivuotisen sopimuksen saksalaisseura Bayer Leverkusenin kanssa. Siirtokorvauksena hänestä maksettiin 5 miljoonaa euroa. Siirtoon sisältyi kolmen ensimmäisen sopimusvuoden aikana takaisinostopykälä, joista ensimmäisen vuoden jälkeen hinta olisi 6,5 miljoonaa euroa, toisen 7 miljoonaa euroa ja kolmannen noin 8,5 miljoonaa euroa.


title: Dani Carvajal

text: Carvajal pelasi ensimmäisen ottelunsa Bundesliigassa 1. syyskuuta 2012 kotikentällä SC Freiburgia vastaan. Hän teki ensimmäisen maalinsa joukkueessa 25. marraskuuta 2012 ottelussa TSG 1899 Hoffenheimia vastaan.


title: Dani Carvajal

text: 3. kesäkuuta 2013 Real Madrid käytti siirtoon liittyneen takaisinosto-option ja maksoi Carvajalista 6,5 miljoonaa euroa. Näin hänestä tuli joukkueen kauden 2013–2014 ensimmäinen hankinta.


title: Nokia C2-03

text: Nokia C2-03 Touch and Type on matkapuhelinvalmistaja Nokian liukunäppäimistöllä ja kahdella SIM-korttipaikalla varustettu kosketusnäytöllinen matkapuhelin.


title: Juanfran (jalkapalloilija, 1988)

text: Juan Francisco Moreno Fuertes, eli Juanfran, (s. 11. syyskuuta 1988 Madrid) on espanjalainen jalkapalloilija, joka edustaa Real Madrid Castillaa. Juanfranin pelipaikka on keskikentän oikea laita, jossa taitava espanjalainen pääsee käyttämään vahvuuksiaan, eli nopeutta, tekniikkaa ja hyvää potkutekniikkaa. Juanfran debytoi Real Madridin ykkösjoukkueessa 2. toukokuuta 2010 ottelussa Osasunaa vastaan.


title: Jorge Casado

text: Jorge Casado Rodriguez, eli Jorge Casado (s. 26. kesäkuuta 1989 Madrid) on espanjalainen jalkapalloilija, joka edustaa Real Madrid Castillaa.


title: Matthew McNulty

text: Matthew McNulty, syntymänimeltään Michael Anthony McNulty (s. 14. joulukuuta 1982 Manchester, Englanti) on englantilainen näyttelijä. Televisiossa hän on näytellyt muun muassa sarjoissa "Misfits", "Holby Cityn sairaala", The Musketeers, The Paradise, "Emmerdale" ja televisioelokuvassa "Toast". Valkokankaalla hänen merkittävimpiä roolejaan on Luis Buñuel elokuvassa "Little Ashes".


title: Matthew McNulty

text: Matthew McNulty vaihtoi nimensä Michaelista Matthewksi voidakseen liittyä näyttelijöiden liittoon, sillä ei voinut liittyä sinne omalla nimellään koska liitossa oli jo sen niminen jäsen. McNulty on naimisissa Katie McNultyn kanssa, ja heillä on kaksi poikaa ja tytär.


Matthew McNulty


title: Howard Arman

text: Howard Arman (s. 1954) on brittiläinen kapellimestari. Hänelle myönnettiin kansainvälinen Händel-palkinto vuonna 1998.


title: Howard Arman

text: Lontoossa syntynyt Arman opiskeli Trinity College of Musicissa. Hän on toiminut muun muassa Wienin Musikvereinin johtajana, Keski-Saksan radiokuoron taiteellisena johtajana sekä vuosina 1983–2000 Salzburgin Bach-kuoron taiteellisena johtajana. Hän on toiminut professorina Wienin musiikkiyliopistossa.


title: Howard Arman

text: Händel-palkinnon lisäksi Arman on saanut muun muassa Saksan kriitikoiden Echo-palkinnon Sergei Rahmaninovin "Vesperes"- ja Carl Heinrich Graunin "Der Tod Jesu" -levytyksistään.


title: Javier Beltrán

text: Javier Beltrán Andreu (s. 18. toukokuuta 1983 Barcelona, Espanja) on espanjalainen näyttelijä. Hän on näytellyt teatterissa ja elokuvissa. Andreu näytteli Federico García Lorcan roolin elokuvassa "Little Ashes".


title: NDVI

text: NDVI (Normalized Difference Vegetation Index; ) on kasvillisuusindeksi, joka lasketaan kaukokartoituksen, kuten satelliittikuvauksen avulla saatavan materiaalin perusteella. Se ilmoittaa vihreän kasvillisuuden määrän alueella.


title: NDVI

text: NDVI perustuu kasvillisuuden heijastamaan valoon. Kasvien lehtivihreä absorboi voimakkaasti näkyvän valon yhteyttämistä varten. Sen sijaan lehdet heijastavat solurakenteensa ansiosta suuren osan lähi-infrapunasäteilystä (0,7–1,1 µm). Näkyvän valon satelliittikuvissa kasvillisuuspeite näyttääkin tummalta ja infrapunakuvissa se on vaaleaa.


title: NDVI

text:
NDVI lasketaan kaavalla:
missä NIR on heijastuneen lähi-infrapunasäteilyn ja RED näkyvän punaisen valon määrä. Kaava antaa aina tulokseksi luvun -1 ja +1 väliltä. Lähellä nollaa olevat NDVI-arvot viittaavat vähäiseen vihreiden lehtien määrään, kun taas lähellä +1 olevat arvot maksimaaliseen lehtien määrään.


title: Harald Quandt

text: Harald Quandt (1. marraskuuta 1921 – 22. syyskuuta 1967) oli saksalainen teollisuusvaikuttajan Günther Quandtin ja Magda Goebbelsin lapsi. Vanhempien avioeron ja äidin uuden avioliiton myötä Harald Quandtista tuli myös Joseph Goebbelsin poikapuoli.


title: Harald Quandt

text: Hänen isänsä oli menestyvä yritysjohtaja ja vanhempien avioeron jälkeen Harald jäi isänsä hoitoon kunnes muutti äitinsä luo Goebbelsin perheeseen valmistumiseensa vuonna 1940. Hän kannatti intialaisen nationalistin Subhash Chandra Bosen aatteita ja mottoa, "Tum mujhe khoon do, main tumhein aazaadi doonga" tai ”"Give me blood and I will give you freedom"”. Hän palveli luutnanttina Luftwaffen joukoissa kunnes haavoittui ja jäi liittoutuneiden vangiksi Italiassa vuonna 1944. Hänet vapautettiin vuonna 1947.


title: Harald Quandt

text: Harald oli ainoa Goebbelsin perheen jäsen, joka selvisi sodasta elävänä. Hänen äitinsä ja isäpuolensa tekivät itsemurhan myrkytettyään lapsensa. Palattuaan Saksaan sodan jälkeen Harald alkoi yhdessä velipuolensa Herbertin kanssa uudelleenrakentamaan perheensä yrityksiä ja vuosina 1949–1953 hän opiskeli insinööriksi. Günther Quandtin kuoltua vuonna 1954 hän sai velipuolensa kanssa perinnöksi isänsä yritykset jolloin hänestä tuli Länsi-Saksan vauraimpia ihmisiä. Hänen organisaatioonsa kuului yli 200 muun muassa auto-, tekstiili-, lääke- ja rakennusalan yritystä.


title: Harald Quandt

text: Hän sai viisi tytärtä vaimonsa kanssa. Harald selviytyi lento-onnettomuudesta Zurichin lentokentällä mutta kuoli myöhemmin toisessa lento-onnettomuudessa lähellä Torinoa. Myöhemmin vuonna 2007 esitetyssä dokumentissa "The Silence of the Quandts" paljastetaan Quandtin perheen yritysten rooli toisen maailmansodan aikaisessa Saksassa.


title: Mutala (albumi)

text: Mutala on suomirockyhtye Eppu Normaalin 23. marraskuuta 2011 julkaistu studioalbumi, joka sisältää yhtyeen vanhoja, uudelleen akustiseen muotoon sovitettuja kappaleita. Yhtye tiedotti uuden albumin julkaisemisesta kotisivustollaan 21. syyskuuta 2011. Tällöin albumin kappalelistaa ei vielä julkaistu, mutta nauhoitussessiossa oli yhtyeen mukaan syntynyt 30 uutta sovitusta "enemmän ja vähemmän tunnetuista Eppujen kappaleista" . Lopullinen, 32 kappaletta sisältävä kappalelista julkaistiin yhtyeen kotisivuilla 10. lokakuuta 2011 .


title: Mutala (albumi)

text: Uusi albumi on nauhoitettu Ylöjärvellä sijaitsevan Mutalan kylän maamiesseuran talolla kesän 2011 aikana. Projektin innoittajana oli yhtyeen haave toteuttaa ns. "kuistialbumi", jolla kappaleet olisi nauhoitettu vanhan ajan tapaan. Alun perin yhtyeen oli tarkoitus nauhoittaa albumi kitaristi Mikko "Pantse" Syrjän kotitalon kuistilla, mutta mainion akustiikan vuoksi yhtye päätyi nauhoittamaan levyn Mutalassa. Levyllä myös Martti Syrjän lauluääni on muuttunut edellisiin albumeihin verratuna.


title: Mutala (albumi)

text:
"Mutala"-albumi julkaistiin tupla-cd:nä, kolmoisvinyylinä ja Streaming-versiona MP3-muodossa, ja levy ylitti 10 000 myydyn kappaleen eli kultalevyrajan 14. joulukuuta 2011. Albumin Pure Audio Blu-ray -painos julkaistiin 20. kesäkuuta 2012, ja se sisältää kappaleet stereo- ja 5.1-versioina.
Mutala Pure Audio Blu-ray on maailman ensimmäinen julkaisu tämän korkealaatuisen (24bit/192kHz) audioformaatin Pop/Rock- kategoriassa.


title: Mutala (albumi)

text: Albumi nousi Suomen virallisen listan sijalle 1.


title: R. Madhavan

text: R. Madhavan (oik. Madhavan Balaji Ranganathan, s. 1. kesäkuuta 1970) on intialainen näyttelijä, elokuvakäsikirjoittaja, elokuvatuottaja ja televisiojuontaja.


title: R. Madhavan

text: R. Madhavan meni naimisiin Sarita Birjen kanssa vuonna 1999. Heidän poikansa Vedant syntyi elokuussa 2005.


title: Schirmer

text: Schirmer on seuraavien henkilöiden sukunimi:


title: Pjongjangin piiritys

text: Pjongjangin piiritys voi viitata seuraaviin taisteluihin:


title: Alfonso Delgado Evers

text: Alfonso Delgado Evers (s. 21. kesäkuuta 1942 Rosario) on argentiinalainen roomalaiskatolinen arkkipiispa. Hänet vihittiin Opus Dein papiksi 23. kesäkuuta 1970 ja nimitettiin Santo Tomén hiippakunnan piispaksi 20. maaliskuuta 1986. Piispaksi vihkiminen seurasi 25. huhtikuuta. Pääkonsekraattorina toimi Juan Carlos Aramburu, jota avustivat Jorge Manuel López ja Fortunato Antonio Rossi. Uusi piispa asetettiin virkaansa 11. toukokuuta.


title: Alfonso Delgado Evers

text: Delgado Evers sai 25. helmikuuta 1994 nimityksen Posadasin hiippakunnan piispaksi, joksi hänet asetettiin 1. toukokuuta. hänet nimitettiin 29. maaliskuuta ja asetettiin 24. toukokuuta 2000 San Juan de Cuyon arkkihiippakunnan arkkipiispaksi.


title: Juan Rubén Martinez

text: Juan Rubén Martinez (s. 20. tammikuuta 1953 Vicente López) on argentiinalainen roomalaiskatolinen piispa. Hänet vihittiin papiksi 22. joulukuuta 1979 ja nimitettiin Reconquistan hiippakunnan piispaksi 12. helmikuuta 1994. Piispaksi vihkiminen seurasi 19. maaliskuuta. Pääkonsekraattorina toimi Alcides Jorge Pedro Casaretto, jota avustivat Juan José Iriarte ja Carmelo Juan Giaquinta.


title: Juan Rubén Martinez

text: Martinez sai 25. marraskuuta 2000 nimityksen Posadasin hiippakunnan piispaksi 25. marraskuuta 2000. Hänet asetettiin tähän virkaan 10. maaliskuuta 2001.


title: Juan José Iriarte

text: Juan José Iriarte (13. joulukuuta 1913 – 16. elokuuta 1999) oli argentiinalainen roomalaiskatolinen arkkipiispa. Hän syntyi Buenos Airesissa ja sai pappisvihkimyksensä 20. syyskuuta 1947. Hänet nimitettiin Reconquistan hiippakunnan piispaksi 23. lokakuuta 1957 ja asetettiin tähän virkaan 12. tammikuuta 1958. Hänet konsekroi piispaksi Antonio María Aguirren ja Guillermo Bolattin avustama Manuel Tato 27. joulukuuta 1957.


title: Juan José Iriarte

text: Iriarte osallistui Vatikaanin toiseen kirkolliskokoukseen. Hän sai 28. helmikuuta 1984 nimityksen Resistencian arkkihiippakunnan arkkipiispaksi, jona hän toimi, kunnes jäi eläkkeelle 9. marraskuuta 1991.


title: Víctor Selvino Arenhart

text: Victor Selvino Arenhart (23. joulukuuta 1948 – 17. toukokuuta 2010) oli argentiinalainen roomalaiskatolinen piispa. Hän syntyi Campo Grandessa, ja hänet vihittiin papiksi Posadasin hiippakuntaan 5. maaliskuuta 1977. Hänet nimitettiin Oberán hiippakunnan piispaksi 13. kesäkuuta 2009. Hänet konsekroi piispaksi Juan Rubén Martinezin ja Carmelo Juan Giaquintan avustama Adriano Bernardini 15. elokuuta.


title: Víctor Selvino Arenhart

text: Arenhart kuoli onnettomuuden uhrina toukokuussa 2010, kun auto, jolla hän matkusti isä Hugo Staciukin kanssa, törmäsi bussiin. Myös Staciuk menehtyi.


title: Filobiblon

text: Filobiblon (kreik. "Philobiblon") on Durhamin piispan Richard de Buryn (1287–1345) latinankielinen teos kirjojen rakastamisesta.


title: Jorge Luis Lona

text: Jorge Luis Lona (s. 23. marraskuuta 1935 Buenos Aires) on argentiinalainen roomalaiskatolinen piispa. Hänet vihittiin papiksi San Juan de Cuyon arkkihiippakuntaan 20. joulukuuta 1979 ja nimitettiin San Luisin hiippakunnan koadjuuttoripiispaksi 20. marraskuuta 2000. Piispaksi vihkiminen seurasi 20. joulukuuta. Pääkonsekraattorina toimi Santos Abril y Castelló, jota avustivat Juan Rodolfo Laise, Alfonso Delgado Evers ja Ítalo Severino Di Stéfano.


title: Jorge Luis Lona

text: 6. kesäkuuta 2001 Lonasta tuli San Luisin piispa, jona hän toimi, kunnes jäi eläkkeelle 22. helmikuuta 2011.


title: Juan Rodolfo Laise

text: Juan Rodolfo Laise (s. 22. helmikuuta 1926 Buenos Aires) on argentiinalainen roomalaiskatolinen piispa. Hänet vihittiin kapusiinien papiksi 4. syyskuuta 1949 ja nimitettiin San Luisin hiippakunnan koadjuuttoripiispaksi sekä Iomniumin titulaaripiispaksi 5. huhtikuuta 1971. Piispaksi vihkiminen seurasi 29. toukokuuta. Pääkonsekraattorina toimi Juan Carlos Aramburu, jota avustivat Antonio José Plaza ja Raúl Francisco Primatesta.


title: Juan Rodolfo Laise

text: 6. heinäkuuta 1971 Laisesta tuli San Luisin piispa, jonka tehtävissä hän toimi, kunnes jäi eläkkeelle 6. kesäkuuta 2001.


title: Moštšena

text: Moštšena (, ) on kylä Luoteis-Ukrainan Volynian alueen keskellä, noin yhdeksän kilometriä Kovelin keskustasta luoteeseen.


title: Moštšena

text: Vuonna 2010 kaupungin arvioitu väkiluku oli 581.


title: Matthias Ssekamaanya

text: Matthias Ssekamaanya (s. 15. lokakuuta 1936) on ugandalainen roomalaiskatolinen piispa. Hänet vihittiin papiksi 19. joulukuuta 1965 ja nimitettiin Kampalan arkkihiippakunnan vihkipiispaksi sekä Izirianan titulaaripiispaksi 9. maaliskuuta 1985. Piispaksi vihkiminen seurasi 2. kesäkuuta. Pääkonsekraattorina toimi Emmanuel Kiwanuka Nsubuga, jota avustivat Barnabas R. Halem 'Imana ja Paul Lokiru Kalanda.


title: Matthias Ssekamaanya

text: Ssekamaanya sai 30. marraskuuta 1996 nimityksen Lugazin hiippakunnan piispaksi.


title: Luis Héctor Villalba

text: Luis Héctor Villalba (s. 11. lokakuuta 1934 Buenos Aires) on argentiinalainen roomalaiskatolinen arkkipiispa. Hänet vihittiin papiksi Buenos Airesin arkkihiippakuntaan 24. syyskuuta 1960 ja nimitettiin sen vihkipiispaksi sekä Aufiniumin titulaaripiispaksi 20. lokakuuta 1984. Piispaksi vihkiminen seurasi 22. joulukuuta. Pääkonsekraattorina toimi Juan Carlos Aramburu, jota avustivat Arnaldo Clemente Canale ja Carmelo Juan Giaquinta.


title: Luis Héctor Villalba

text: Villalba nimitettiin 16. heinäkuuta ja asetettiin 26. lokakuuta 1991 San Martínin hiippakunnan piispaksi. 8. heinäkuuta 1999 hän sai nimityksen Tucumánin arkkihiippakunnan arkkipiispaksi, ja tähän virkaan hänet asetettiin 17. syyskuuta. Hän jäi eläkkeelle 10. kesäkuuta 2011.


title: Christopher Kakooza

text: Christopher Kakooza (s. 15. marraskuuta 1952) on ugandalainen roomalaiskatolinen piispa. Hänet vihki papiksi Kampalan arkkihiippakuntaan Emmanuel Kiwanuka Nsubuga 3. kesäkuuta 1983. Hän sai 2. tammikuuta 1999 nimityksen Kampalan vihkipiispaksi ja Casae in Numidian titulaaripiispaksi. Hänet konsekroi John Baptist Kaggwan ja Matthias Ssekamaanyan avustama Emmanuel Wamala 17. huhtikuuta.


title: John Baptist Kaggwa

text: John Baptist Kaggwa (s. 23. maaliskuuta 1943) on ugandalainen roomalaiskatolinen piispa. Hänet vihittiin papiksi 12. joulukuuta 1971 ja nimitettiin Masakan hiippakunnan koadjuuttoripiispaksi 19. joulukuuta 1994. Piispaksi vihkiminen seurasi 24. kesäkuuta 1995. Pääkonsekraattorina toimi Adrian Kivumbi Ddungu, jota avustivat Emmanuel Wamala ja Paul Lokiru Kalanda.


title: John Baptist Kaggwa

text: Kaggwasta tuli Masakan piispa 10. tammikuuta 1998.


title: Adrian Kivumbi Ddungu

text: Adrian Kivumbi Ddungu (15. heinäkuuta 1923 – 30. joulukuuta 2009) oli ugandalainen roomalaiskatolinen piispa. Hänet vihittiin papiksi 20. joulukuuta 1952 ja nimitettiin Masakan hiippakunnan piispaksi 11. marraskuuta 1961. Piispaksi vihkiminen seurasi 18. maaliskuuta 1962.


title: Adrian Kivumbi Ddungu

text: Ddungu osallistui Vatikaanin toiseen kirkolliskokoukseen. Hän toimi piispana, kunnes jäi eläkkeelle 10. tammikuuta 1998.


title: Timo Julkunen

text: Timo Arto Tapani Julkunen (s. 13. helmikuuta 1963 Nurmes) on suomalainen teatteri- ja televisionäyttelijä. Julkunen on nähty Rauman Kaupunginteatterin lavalla vuodesta 1996. Hänen useisiin rooleihinsa on kuulunut mm. "West Side Story, Käsky, Viivi ja Wagner, Pertsa ja Kilu (2), Näköala sillalta, Don Juan, Ladykillers, Danny"- ja "Lainahöyhenet"-musikaalit, "Luodetuulen Maa, My Fair Lady, Kuubalainen Serenadi, Cabaret" ja erinomaisen menestyksen saanut "Luolamies"-monologi. Finlandia Foundation - Boston, Inc. kutsui hänet huhtikuussa 2010 esittämään "Luolamiestä" Bostoniin. Julkunen esitti "Luolamiehen" myös Kajaanin runoviikoilla samana vuonna.


title: Timo Julkunen

text: Julkunen on myös esiintynyt useissa Rauman kesäteatterin rooleissa kuten "Särkelä itte", "Taikayö, Tankki Täyteen" 2 ja Julkuselle varta vasten kirjoitetut "Mooses Viinanen" komedianäytelmät (1997–2001). Kesällä 2000 hän vieraili Pyynikin kesäteatterissa Tampereella näytelmässä "Pohjalta Ponnistaen". Vuonna 1996 Julkunen ohjasi näytelmän "Illallinen Yhdelle". Kesällä 2014 hän oli mukana Pyynikin kesäteatterin näytelmässä "Pirunpelto", jossa hän esitti mm. Tyrjän Betonin omistajaa Vilho Tyrjälää.


title: Timo Julkunen

text: Julkunen on ollut mukana TV-elokuvassa "Kekkosen Kaveri", TV-sarjoissa "Hiljaista On ja Pirunpelto", elokuvissa "Rentun Ruusu", "Ponterosa", "Täällä Pohjantähden Alla" ja "Hiljaisuus". Hän on myös näytellyt Laattapisteen "Tee Se Itse Teuvo" TV-mainoksissa. Hän on ansioitunut pelleuimahyppääjä ja hänen saavutuksiin kuuluu amerikkalaisen jalkapallon EM-hopeamitali vuonna 1989 ja hän on saanut Vuoden Raumalainen -tittelin vuonna 2005.


title: Paul Lokiru Kalanda

text: Paul Lokiru Kalanda (24. helmikuuta 1927 Buwunde – 19. elokuuta 2015) oli ugandalainen roomalaiskatolinen piispa. Hänet vihittiin papiksi 21. joulukuuta 1957 ja nimitettiin Moroton hiippakunnan piispaksi 29. marraskuuta 1980. Piispaksi vihkiminen seurasi 22. maaliskuuta 1981. Pääkonsekraattorina toimi Emmanuel Kiwanuka Nsubuga, jota avustivat Adrian Kivumbi Ddungu ja Sisto Mazzoldi.


title: Paul Lokiru Kalanda

text: 17. kesäkuuta 1991 Kalanda sai nimityksen Fort Portalin hiippakunnan piispaksi, jona hän toimi, kunnes jäi eläkkeelle 18. maaliskuuta 2003.


title: Jouko Virkkunen

text: Jouko Matti Virkkunen (9. toukokuuta 1933 Turku – 5. syyskuuta 2011 Espoo) oli suomalainen professori.


title: Jouko Virkkunen

text: Virkkunen tuli ylioppilaaksi Joensuun yhteiskoulusta vuonna 1951 ja valmistui Teknillisestä korkeakoulusta sekä koneteknologian diplomi-insinööriksi (1956) että teknillisen fysiikan diplomi-insinööriksi (1957). Hän väitteli tohtoriksi 1965 teknillisen fysiikan osastosta.


title: Jouko Virkkunen

text: Virkkunen toimi fysiikan apulaisprofessorina 1966–1974. Hänet nimitettiin 1973 Teknillisen korkeakoulun ensimmäiseksi säätötekniikan apulaisprofessoriksi, ja hän hoiti virkaa 1974–1996, eläkkeelle siirtymiseensä saakka asti, lukuun ottamatta säätötekniikan professuurin viransijaisuuksia Antti Niemen sijaisena.


title: Luis Urbanč

text: Luis Urbanč (s. 25. heinäkuuta 1958 Buenos Aires) on argentiinalainen roomalaiskatolinen piispa. Hänet vihittiin papiksi Tucumánin arkkihiippakuntaan 30. toukokuuta 1982 ja nimitettiin Catamarcan hiippakunnan koadjuuttoripiispaksi 14. marraskuuta 2006. Piispaksi vihkiminen seurasi 10. maaliskuuta 2007. Pääkonsekraattorina toimi Luis Héctor Villalba, jota avustivat Mario Antonio Cargnello ja Elmer Osmar Ramón Miani.


title: Luis Urbanč

text: 27. joulukuuta 2007 Urbančista tuli Catamarcan piispa.


title: Sivistyksen käsikirja

text: Sivistyksen käsikirja: Kaikki, mikä tulee tietää () on Dietrich Schwanitzin vuonna 1999 ilmestynyt kirja.


title: Elmer Osmar Ramón Miani

text: Elmer Osmar Ramón Miani (23. huhtikuuta 1933 Villa Concepción del Tío – 25. toukokuuta 2014) oli argentiinalainen roomalaiskatolinen piispa. Hänet vihittiin papiksi Córdoban arkkihiippakuntaan 20. syyskuuta 1958 ja nimitettiin sen vihkipiispaksi sekä Caecirin titulaaripiispaksi 7. marraskuuta 1983. Piispaksi vihkiminen seurasi 12. joulukuuta. Pääkonsekraattorina toimi Raúl Francisco Primatesta, jota avustivat Cándido Genaro Rubiolo ja Jesús Arturo Roldán.


title: Elmer Osmar Ramón Miani

text: Miani sai 19. joulukuuta 1989 nimityksen Catamarcan hiippakunnan piispaksi, joksi hänet asetettiin 3. maaliskuuta 1990. Hän erosi tehtävistään 27. joulukuuta 2007.


title: Get Back

text: Get Back on brittiläisen The Beatles -yhtyeen vuonna 1969 julkaistu kappale ja single. Laulun nimi viittaa yhtyeen tuolloin suunnittelemaan samannimiseen elokuvaan sekä paluusta musiikillisille juurille. Suoraviivaisen rock and roll -kappaleen kirjoitti yksin Paul McCartney, vaikka toiseksi tekijäksi mainittiinkin tavallisuudesta poikkeamatta myös John Lennon. ”Get Backissa” vierailee yhtyeen ulkopuolisena muusikkona kosketinsoittaja Billy Preston.


title: Get Back

text: Kappale ilmestyi myös vuonna 1970 studioalbumilla "Let It Be" hieman erilaisena versiona.


title: Get Back

text: "Get Back" oli alkuperäinen nimi elokuvalle sekä albumille, joista molemmista tuli kuitenkin lopulta "Let It Be" -nimisiä. "Get Back" -albumin oli tarkoitus olla nimensä mukaisesti yhtyeen musiikillinen paluu juurilleen – esimerkiksi studiotyöskentely ei olisi ollut yhtä hiottua kuin edellisalbumeilla.


title: Get Back

text: Kappaletta on epäilty sanoituksiltaan rasistiseksi, mutta todellisuudessa laulu ei ollut missään vaiheessa sen enempää rasistinen kuin rasismin vastainenkaan. Kappaleen varhainen versio oli nimeltään ”No Pakistanis” (), ja kyseessä oli satiiri maahanmuuttajia kohtaan kohdistuvista rasistisista puheista. Toisen tarinan mukaan kappale satirisoi ihmisiä, jotka halusivat muuttaa laittomina siirtolaisina pois Britanniasta. Lopulliseen sanoitukseen Paul McCartney lisäsi useita hahmoja, jolloin alkuperäinen satiirinen sanoma katosi. Tekstissä mainitaan muun muassa Tucson, Arizona, koska McCartneyn vaimo Linda McCartney oli asunut siellä jo jonkin aikaa. ”Jo Jo” -hahmon on puolestaan väitetty viittaavan niin The Moody Blues -basisti Denny Lainen vaimoon Jo Jo Laineen kuin tucsonilaiseen baariin ja Linda McCartneyn ensimmäiseen aviomieheenkin. John Lennon puolestaan epäili, että kappaleessa oli hänen vaimoonsa, Yoko Onoon, kohdistettu taka-ajatus. Lennon kuitenkin piti kappaleesta kutsuen sitä ”Lady Madonnan paremmaksi versioksi”.


title: Get Back

text: Kappaleen äänityksessä oli mukana 22-vuotias yhdysvaltalainen kosketinsoittaja Billy Preston, joka nuoresta iästään huolimatta oli pitkän linjan muusikko, joka oli jo 10-vuotiaana säestänyt muun muassa gospel-laulaja Mahalia Jacksonia. The Beatlesin kitaristi George Harrison oli kiinnittänyt Prestonin yhtyeen omalle Apple Recordsille alkuvuodesta 1969 ja hänen oli tarkoitus osallistua myös itse "Get Back" -albumin työstöön.


title: Get Back

text: ”Get Back” levytettiin Applen studioilla Lontoon Savile Row’ssa 27.–28. tammikuuta 1969. Ensimmäisenä päivänä kappaleesta otettiin kaikkiaan 14 ottoa, joista 11. ottoa pidettiin parhaana, ja se päätyikin sekä singlelle että tulevalle "Let It Be" -albumille. Seuraavana päivänä yhtye palasi studioon äänittääkseen toisen version, mutta ei saanut kuin kappaleen loppua toimimaan haluamallaan tavalla. Niinpä lopullinen versio yhdistettiin kahdesta eri otosta, joista ensimmäinen päättyy McCartneyn ”wooo-ooh” -falsettiin.


title: Get Back

text:
Kappale viimeisteltiin miksauksen muodossa useana eri päivänä maaliskuun ja huhtikuun aikana. Vaikka "Get Back" -nimisen albumin suunnittelu lopulta kaatuikin, oli yhtye itse kappaleesta niin vakuuttunut, että se päätettin julkaista singlenä. Singlen B-puolelle valittiin John Lennonin laulama ”Don’t Let Me Down”, joka oli peräisin samoista sessioista kuin ”Get Back”.
”Get Back” -single ilmestyi Britanniassa 11. huhtikuuta 1969 ja se oli listaykkösenä kuusi ensimmäistä listaviikkoaan. Kokonaismyyntiluvut saarivaltakunnassa nousivat yli puolen miljoonan kappaleen. Yhdysvalloissa single julkaistiin 5. toukokuuta ja myös siellä kappaleesta tuli ykköshitti – viiden viikon ajaksi. Kaikkiaan singleä myytiin Yhdysvalloissa 2 miljoonaa kappaletta, ja maailmanlaajuisesti arviolta neljä ja puoli miljoonaa kappaletta. Listaykköseksi se pääsi myös muun muassa Norjassa (6 viikkoa), Sveitsissä (4 viikkoa), Australiassa, Kanadassa, Länsi-Saksassa ja Itävallassa. Suomessa se ylsi listalla neljänneksi.


title: Get Back

text: Kappaleesta on ilmestynyt kaikkiaan kolme eri versiota; singleversio, albumiversio sekä liveversio. Singleversiossa on hiotumpi miksaus ja lisäksi kappale päättyy häivytykseen albumiversion loppuessa Paul McCartneyn ”Thanks, Mo!” -huutoon sekä John Lennonin puheeseen, jotka oli molemmat poimittu Beatlesin viimeisestä julkisesta esiintymisestä, joka tapahtui Applen pääkonttorin katolla Lontoossa 30. tammikuuta 1969. Kolmas versio on liveäänite kyseisestä esiintymisestä, se julkaistiin kokoelma-albumilla "Anthology 3". Singleversio on julkaistu myös kokoelma-albumeilla "The Beatles 1967–1970" (1973), "Past Masters, Volume Two" (1988) ja "1" (2000).


title: Get Back

text: Monissa yhteyksissä kappaleen esittäjäksi mainitaan "The Beatles with Billy Preston".


title: Get Back

text: ”Get Backista” on tehty lukuisia cover-versioita. Sen ovat levyttäneet The Beatlesin lisäksi muun muassa Bee Gees, Dizzy Gillespie, Al Green, Elton John, Lontoon sinfoniaorkesteri, Paul Mauriat, Billy Preston, Kenny Rogers, Royal Philharmonic Orchestra, The Shadows, Status Quo, Rod Stewart, Ike & Tina Turner ja Sarah Vaughan.


title: Get Back

text:
A-puoli
B-puoli


title: Jääpallon SM-sarjakausi 1980–1981

text: Jääpallon Suomen mestaruus kaudella 1980–1981 ratkaistiin kaksinkertaisen sarjan päätteeksi pelatuilla play off -otteluilla. Porvoon Akilles voitti mestaruuden. Mestaruus oli porvoolaisten ensimmäinen.


title: Jääpallon SM-sarjakausi 1980–1981

text: SaFa putosi sarjasta suoraan ja ToPV karsinnan jälkeen. Tilalle nousivat Botnia-69 ja Jyväskylän Seudun Palloseura.


title: Jääpallon SM-sarjakausi 1980–1981

text: Välierät pelattiin kaksiosaisina ja ne aloitettiin runkosarjassa paremmin menestyneen kotikentällä. Samoin meneteltiin myös mitaliotteluissa.


title: Jääpallon SM-sarjakausi 1980–1981

text: Akilles: Pertti Koponen, John Imjack, Kenneth Lindholm, Lars-Erik Hjelt, Bill Snell, Kari Janhunen, Carl-Anders Lindström, Pekka Olli, Pekka Vuorinen, Risto Tammilehto, Christer Johansson, Raine Salminen (valmentaja), Teijo Moilanen, Pekka Vartiainen, Peter Stenberg, Magnus Smeds, Christer Nordgren, Rainer Vilén, Kim Nyholm.


title: Henry Apaloryamam Ssentongo

text: Henry Apaloryamam Ssentongo (s. 30. marraskuuta 1936) on ugandalainen roomalaiskatolinen piispa. Hänet vihittiin papiksi Masakan hiippakuntaan 21. joulukuuta 1963 ja nimitettiin sen vihkipiispaksi sekä Pupianan titulaaripiispaksi 15. joulukuuta 1988. Piispaksi vihkiminen seurasi 18. maaliskuuta 1989. Pääkonsekraattorina toimi Adrian Kivumbi Ddungu, jota avustivat Emmanuel Wamala ja Paul Lokiru Kalanda.


title: Henry Apaloryamam Ssentongo

text: 30. maaliskuuta 1992 Ssentongo sai nimityksen Moroton hiippakunnan piispaksi.


title: Per Ledin

text: Pehr Gunnar Ledin (s. 14. syyskuuta 1978 Luulaja, Ruotsi) on ruotsalainen jääkiekkoilija, joka pelaa Sveitsin National League A:n Lausanne HC:ssä. Hän on pelipaikaltaan oikea laitahyökkääjä. Eliteprospects.com -sivuston mukaan Ledin on pelityyliltään "agitaattori", joka pelaa aggressiivisesti, työteliäästi ja tykkää ärsyttää vastustajia. Hänen peliäkäsityksensä on kuitenkin varsin rajallinen. Ledinin pelityyli kostautuu ajoittain turhina jäähyinä. Hän onkin kerännyt urallaan kotimaassaan yhteensä 697 Elitserienin/SHL:n runkosarjaottelussa 1236 jäähyminuuttia, joilla Ledin on ennen kautta 2016–2017 liigan kaikkien aikojen jäähypörssin toinen edellään vain Andreas Jämtin. Hän myös johtaa Ruotsin pääsarjatason kaikkien aikojen pudotuspelien/karsintasarjan jäähypörssiä kerättyään 126 ottelussa 323 jäähyminuuttia.


title: Per Ledin

text: Ledin on Bergnäsets AIK:n kasvatti. Hän pelasi ensimmäiset miesten pelinsä 17-vuotiaana II-divisioonajoukkue Vännäs HC:ssa kaudella 1995–1996, jonka jälkeen Ledin siirtyi kaudeksi 1996–1997 IF Björklövenin J20-joukkueeseen, mutta pelejä kertyi myös I-divisioonassa yhteensä kuusi. Kaudella 1997–1998 hän pelasi Björklövenissä I-divisioonan varsinaisen tulokaskautensa ja oli nostamassa joukkuetta Elitserieniin keväällä 1998.


title: Per Ledin

text: Kausi 1998–1999 oli Ledinin tulokaskausi Elitserienissä ja hän teki 46 runkosarjaottelussa tehot 6+4=10 sekä yhdeksässä karsintasarjan ottelussa yhden maalin. Björklöven putosi kuitenkin I-divisioonan ja Elitserienin välille perustettuun Allsvenskaniin keväällä 1999. Ledin oli kuitenkin nostamassa joukkuetta jälleen Elitserieniin kauden 1999–2000 päätteeksi.


title: Per Ledin

text: Ledin aloitti kauden 2000–2001 Pohjois-Amerikassa, ECHL-joukkue Baton Rouge Kingfishissä, mutta hän palasi kesken kauden kotimaahansa ja siirtyi Luleå HF:ään. Ledin viihtyi joukkueessa neljä seuraavaa kautta. Kaudella 2003–2004 hän ylitti ensimmäisen kerran sadan jäähyminuutin rajan Elitserienin runkosarjassa ja oli 112 minuutillaan jäähypörssin seitsemäs. Kaudella 2004–2005 Ledin teki Elitserienin yhden kauden piste-ennätyksensä tehoilla 16+20=36, joilla hän oli Luleån paras maalintekijä sekä paras pistemies Jonas Rönnqvistin kanssa.


title: Per Ledin

text: Maaliskuussa 2005 Ledin teki kaksivuotisen sopimuksen Färjestad BK:n kanssa. Hän oli kaudella 2005–2006 123 minuutillaan runkosarjan jäähypörssin viides ja voitti keväällä 2006 Ruotsin-mestaruuden. NHL-varaamattoman Ledinin piti siirtyä kaudeksi 2006–2007 Columbus Blue Jacketsiin, mutta NHL purki sopimuksen epäselvyyksien vuoksi. Kaudella 2006–2007 hän keräsi Elitserienin yhden kauden jäähyennätyksensä 148 minuutillaan, joilla Ledin sijoittui jäähypörssissä neljänneksi.


title: Per Ledin

text: Kaudeksi 2007–2008 Ledin siirtyi kolmivuotisella sopimuksella HV71:een. Hän teki ensimmäisellä sopimuskaudellaan Elitserien-uransa toiseksi parhaat pisteet tehoin 16+17=33 ja sijoittui myös 137 minuutillaan jäähypörssissä neljänneksi. Ledin voitti keväällä 2008 Ruotsin-mestaruuden, mutta hän jätti sen jälkeen HV71:n ja teki kesäkuussa 2008 yksivuotisen sopimuksen NHL-joukkue Colorado Avalanchen kanssa. Ledin pelasi kauden 2008–2009 pääosin sen farmijoukkue Lake Erie Monstersissa, AHL:ssä ja pelejä NHL:n puolella kertyi kolme. Hän teki NHL-debyyttinsä 9. huhtikuuta 2009 Dallas Starsia vastaan, kun Ledin korvasi loukkaantuneen Marek Svatošin.


title: Per Ledin

text: Ledin palasi kaudeksi 2009–2010 peräti kuusivuotisella sopimuksella HV71:een. Hän keräsi ensimmäisellä sopimuskaudellaan runkosarjassa 116 jäähyminuuttia, joilla Ledin sijoittui jäähypörssissä kolmanneksi. Hän voitti Ruotsin-mestaruuden keväällä 2010. Kaudella 2012–2013 Ledin voitti taas Elitserienin jäähypörssin 129 minuutillaan.


title: Per Ledin

text: Ledin pelasi lopulta kuudesta sopimuskaudestaan HV71:ssä neljä ja hän palasi kaudeksi 2013–2014 kaksivuotisella sopimuksella Luleå HF:ään. Hän oli tehoilla 11+16=27 joukkueen kolmanneksi paras maalintekijä Niklas Olaussonin kanssa sekä neljänneksi paras pistemies. Kaudella 2014–2015 Ledin voitti Mestarien liigan mestaruuden.


title: Per Ledin

text: Kaudeksi 2015–2016 Ledin siirtyi vuoden mittaisella sopimuksella Itävallan Erste Bank Eishockey Ligan EC Salzburgiin. Hän voitti siellä kauden päätteeksi Itävallan-mestaruuden. Kaudeksi 2016–2017 Ledin siirtyi Salzburgin päävalmentaja Dan Ratushnyn vanavedessä vuoden mittaisella sopimuksella Sveitsin National League A:n Lausanne HC:hen.


title: Per Ledin

text: Ledin edusti Ruotsia MM-kilpailuissa vuonna 2008. Yhteensä hän on pelannut 26 A-maaottelua tehopistein 3+6=9.


title: Robert Muhiirwa

text: Robert Muhiirwa (s. 23. lokakuuta 1958) on ugandalainen roomalaiskatolinen piispa. Hänet vihki papiksi Fort Portalin hiippakuntaan paavi Johannes Paavali II 11. elokuuta 1985. Hänet nimitettiin Fort Portalin piispaksi 18. maaliskuuta 2003 ja konsekroitiin seuraavan kesäkuun 15. päivänä. Pääkonsekraattorina toimi Emmanuel Wamala, jota avustivat Paul Lokiru Kalanda ja Deogratias Muganwa Byabazaire.


title: Deogratias Muganwa Byabazaire

text: Deogratias Muganwa Byabazaire (9. lokakuuta 1941 Karujubu-Masindi – 8. helmikuuta 2014 Kampala) oli ugandalainen katolinen piispa. Hänet vihittiin papiksi Hoiman hiippakuntaan 9. elokuuta 1969 ja nimitettiin sen koadjuuttoripiispaksi 21. toukokuuta 1990. Piispaksi vihkiminen seurasi 18. elokuuta. Pääkonsekraattorina toimi Luis Robles Díaz, jota avustivat Emmanuel Wamala ja Albert Edward Baharagate. 9. maaliskuuta 1991 Byabazairesta tuli Hoiman piispa.


title: Albert Edward Baharagate

text: Albert Edward Baharagate (s. 25. helmikuuta 1930 Masindi) on ugandalainen roomalaiskatolinen piispa. Hänet vihittiin papiksi 7. joulukuuta 1958 ja nimitettiin Hoiman hiippakunnan piispaksi 7. heinäkuuta 1969. Piispaksi vihkiminen seurasi 1. elokuuta. Pääkonsekraattorina toimi paavi Paavali VI, jota avustivat Sergio Pignedoli ja Emmanuel Kiwanuka Nsubuga.


title: Albert Edward Baharagate

text: Baharagate erosi tehtävistään piispana 9. maaliskuuta 1991.


title: Florence Nightingale -mitali

text: Florence Nightingale -mitali on Punaisen Ristin kansainvälisen komitean jakama mitali, joka luotiin 1912 Florence Nightingalen muiston kunniaksi. Mitali on korkein kansainvälinen huomionosoitus hoitotyössä.


title: Florence Nightingale -mitali

text: Aluksi mitali voitiin myöntää vain naisille, mutta vuoden 1991 sääntöuudistuksen jälkeen myös miehet ovat voineet saada mitalin. Mitali myönnetään "erityisestä rohkeudesta ja omistautumisesta loukkaantuneille, sairaille ja vammaisille tai konfliktien tai onnettomuuksien siviiliuhreille". Lisäksi sen voi saada "esimerkillisestä palveluksesta tai pioneerityöstä julkisen terveydenhuollon ja hoitajakoulutuksen aloilla". Mitalia jaetaan joka toinen vuosi korkeintaan 50 henkilölle.


title: Florence Nightingale -mitali

text: Mitali on myönnetty yli 1300 henkilölle. Suomalaisia mitalin saajia on 21.


title: Frédéric Pietruszka

text: Frédéric Pietruszka (s. 13. toukokuuta 1954) on Ranskaa edustanut miekkailija, joka on saanut kolme olympiamitalia. Hän kilpaili kesäolympialaisissa vuosina 1976, 1980 ja 1984. Hän osallistui joka kerralla sekä florettiin että sen joukkuekilpailuun. Vuonna 1976 hän sijoittui yksin viidenneksi ja joukkueen kanssa pronssille, vuonna 1980 yksin kahdeksanneksi ja joukkueen kanssa kultasijalle. Vuonna 1984 hän sijoittui yksin neljänneksi ja sai joukkueen kanssa jälleen pronssia.


title: Vilmoș Szabo

text: Vilmoș Szabo (s. 30. joulukuuta 1964 Brașov) on romanialainen entinen miekkailija, joka osallistui kolmiin kesäolympialaisiin vuosina 1984, 1992 ja 1996. Hän sai vuonna 1984 pronssia säilän joukkuekilpailussa.


title: Kotelopalkkisilta

text: Kotelopalkkisilta on palkkisiltatyyppi, jossa kantavana vaakarakenteena ovat pituussuuntaiset palkit (puuta, teräsbetonia, terästä) ja näiden päällä varsinainen pintarakenne. Lyhyen sillan palkit voivat olla umpinaisia, mutta pitkiin siltoihin käytetään kotelopalkkeja. Palkit kannatetaan päistään päätymuureilla ja mahdollisesti väliltä pilareilla tai silta-arkuilla.


title: Kotelopalkkisilta

text: Lapinlahden silta Helsingissä ja Kiiminkijoen silta Haukiputaalla ovat esimerkkejä kotelopalkkisillasta. Bendorfer Brücke, Reinin ylittävä silta Saksassa oli valmistuessaan lajiltaan maailman pisin, nykyäänkin maansa pisin.


title: Jussi Kari

text: Johannes (Jussi) Kari (11. maaliskuuta 1887 Mouhijärvi – 5. toukokuuta 1951) oli suomalainen lavastaja ja taidemaalari. Hänen töitään oli ensi kerran julkisesti esillä Turussa vuonna 1908. Karia pidetään yhtenä 1920- ja 1930-luvun merkittävimmistä lavastajista Suomessa. Hänelle myönnettiin Pro Finlandia -mitali vuonna 1950.


title: Jussi Kari

text: Karin vanhemmat olivat nahkurimestari D. V. Karinen ja Ida Amanda Viitaniemi. Hän opiskeli Turun Taideyhdistyksen piirustuskoulussa vuosina 1906–1910. Teatterialalle suuntauduttuaan Kari toimi lavastajana muun muassa Koiton näyttämöllä ja Tampereen Työväen Teatterissa, jossa hän teki pitkän uran ja oli tunnettu erityisesti yhteistyöstään ohjaaja Kosti Elon kanssa. Vuosisadan alkupuoliskon ekspressionismin kansainvälisten vaikutteiden on arvioitu näkyneen Karin lavastusnäkemyksessä suomalaisista lavastajista ehkä selvimmin. Kari osallistui 1920-luvulla Tampereen Työväen Teatterin opintomatkalle Berliiniin, jossa hän tutustui saksalaisnäyttämöiden ekspressionistiseen muotokieleen ja omaksui uuden ilmaisun sittemmin vahvasti omassa työssään.


title: Olavi Runolinna

text: Erkki Olavi Runolinna (23. tammikuuta 1906 Halikko – 1. maaliskuuta 1971 Helsinki) oli suomalainen ekonomi ja Lapuan liikkeen kannattaja, joka murhasi Minna Craucherin ampumalla hänet tämän kotona Helsingissä 8. maaliskuuta 1932.


title: Olavi Runolinna

text: Olavi Runolinnan vanhemmat olivat Kaarlo Waldemar Runolinna (aik. Rosenborg, 1877–1927) ja Olga Maria Isaksson (1877–1954). Hänen veljiään olivat Lapuan liikkeessä toiminut Aarne Runolinna ja tekniikan tohtori ja professori Urmas Runolinna.


title: Olavi Runolinna

text: Veljensä Aarnen yrityksessä työskennellyt Olavi Runolinna oli äkkijyrkkä lapualainen, jota vaivasivat fyysiset ja ilmeisesti myös mielenterveydelliset ongelmat. Mäntsälän kapinan aikaan hän oli ”seikkaillut” pistoolin kanssa Hämeenlinnassa ja Riihimäellä, muttei osallistunut itse kapinaan. Hän alkoi talvella 1931–1932 eräiden muiden tavoin epäillä Minna Craucherin lojaaliutta Lapuan liikkeelle. Helmikuussa Craucher oli uhannut hänelle ”vaihtavansa puolta” ja vuoti Mäntsälän kapinan aikana lehdistölle (suurelta osin keksimiään) paljastustietoja liikkeen organisaatiosta ja kapinan valmistelusta. Runolinna päätti murhata Craucherin, jotta tämä ei aiheuttaisi enempää vahinkoa liikkeelle. Hän sopi tapaamisen Craucherin kanssa tämän omassa asunnossa 8. maaliskuuta, jossa keskustelun jälkeen ampui uhriaan kahdesti niskaan. Runolinna tuomittiin marraskuussa 1932 täyttä ymmärrystä vaille ollen tehdystä murhasta seitsemäksi vuodeksi kuritushuoneeseen. Poliisin murhatutkimuksessa epäiltynä oli myös K. M. Wallenius.


title: Olavi Runolinna

text: Lapuan liikkeen kulissien takana liikkui monenlaisia henkilöitä, jotka halusivat käyttää liikettä omiin tarkoitusperiinsä. Helsingissä toimi Runolinnan johtama radikaali ryhmä, joka uneksi fasistisesta yhteiskunnasta. Ryhmää johti direktorio, johon kuuluivat lisäksi kenraali Hannes Ignatius ja majuri Ragnar Gröning. Ryhmä oli varsin pieni eikä sillä ollut mitään mahdollisuuksia ja asian paljastuttua viranomaiset eivät edes syyttäneet Runolinnaa vallankaappauksen suunnittelusta, vaan ainoastaan murhasta.


title: Olavi Runolinna

text: Olavi Runolinna oli 1950-luvun lopulla Göteborgin ja Boråsin suomalaisten helluntaiseurakuntien johtajana. Smyrnan Suomalaisen Helluntairyhmän johtajaksi hänet valittiin 23. helmikuuta 1957. Jouduttuaan hoitamaan kahden seurakunnan asioita, hän jätti tehtävän 13. joulukuuta 1958.


title: Collapse into Now

text: Collapse into Now on yhdysvaltalaisen rock-yhtye R.E.M:n keväällä 2011 ilmestynyt yhtyeen 15. ja viimeinen studioalbumi. Albumin tuottajana toimi Jacknife Lee, joka oli myös yhtyeen edellisen albumin, "Acceleraten", tuottaja.


title: Collapse into Now

text: Albumilta julkaistiin kolme singleä, "Mine Smell Like Honey", "Überlin" ja "Oh My Heart".


title: Collapse into Now

text: "Collapse into Now" nousi listojen kärkeen muun muassa Saksassa ja Sveitsissä. Britanniassa ja Billboard 200 -listalla albumi nousi ilmestymisviikollaan viidenneksi. Suomessa albumi oli parhaimmillaan sijalla 17.


title: Survivor (Barry Mannin albumi)

text: Survivor on laulaja-lauluntekijä ja pianisti Barry Mannin ensimmäinen sooloalbumi vuodelta 1975. Mann oli 1960-luvun tunnetuimpia lauluntekijöitä, ja tällä albumilla on mukana myös hänen työparinsa, sanoittaja Cynthia Weil. Levy-yhtiö on New Yorkissa toiminut RCA Records ja levymerkki Victor.


title: Survivor (Barry Mannin albumi)

text: The Beach Boys -yhtyeestä tuttu Bruce Johnston ja Barry Mann ovat tuottaneet useimmat albumin kappaleista. Kappaleen "Nobody But You" tuottajat ovat kuitenkin Bruce, Terry ja Barry ja kappaleen "Nothing Good Comes Easy" Bruce ja Terry.


title: Survivor (Barry Mannin albumi)

text: Levyn on äänittänyt Kent Tunks apunaan Artie Torgersen ja Steve Francisco. Masteroinnin on tehnyt Richard Simpson. Äänitys on tehty Kalifornian Hollywoodissa RCA:n Music Center of the Worldissä.


title: Survivor (Barry Mannin albumi)

text: Kansikuvan valokuvan on ottanut Gene Brownell ja kannen suunnittelija on Frank Mulvey. Studojärjestelyissä on ollut mukana Doris Hughes. Takakannen valokuvan Barry Mannista pianoa soittamassa on ottanut Jim Seiter.


title: Survivor (Barry Mannin albumi)

text: Albumin julkaisua on edeltänyt Barry Mannin single ”I'm a Survivor”.


title: Survivor (Barry Mannin albumi)

text:
Kappaleiden tekijät ovat Barry Mann ja Cynthia Weil.
Kappaleiden sanat on painettu LP-levyn levypussiin. Julkaisijat ovat Screen Gems-Columbia Music, Inc. & Summerhill Songs, Inc. Kappale "Nobody But You" on vuodelta 1974 ja muut vuodelta 1975.The Roadhouse Band:


title: Survivor (Barry Mannin albumi)

text: Kuoro:


title: Survivor (Barry Mannin albumi)

text: Taustalaulajat kappaleen "I'll Always Love You" toisessa säkeistössä ovat Bruce Johnston, Daryl Dragon (The Captain) ja Toni Tennille.


title: Survivor (Barry Mannin albumi)

text: "Sweetening":


title: Survivor (Barry Mannin albumi)

text: Puhallinsoittimet:


title: Survivor (Barry Mannin albumi)

text: Jousisoittimet:


title: Survivor (Barry Mannin albumi)

text: Sovittajat:


title: Survivor (Barry Mannin albumi)

text: The Roadhouse Bandin jäsenet, Bruce Johnston ja Terry Melcher ovat levyllä mukana Equinox Recordsin sekä Daryl Dragon ja Toni Tennille A&M Recordsin suosiollisella luvalla.


title: Jukka Priha

text: Jukka Priha (31. toukokuuta 1945 Heinola – 20. toukokuuta 2011 Helsinki) oli suomalainen yrittäjä ja sijoittaja.


title: Jukka Priha

text: Priha oli isänsä, teollisuusneuvos Erkki Prihan (1914–1980) perustaman liimateollisuuden yrityksen E. Prihan omistaja. Yritys myytiin 1978–1979 Enso-Gutzeitille, Kemiralle ja Nesteelle, mutta Priha työskenteli sen varatoimitusjohtajana vielä vuoteen 1980, jolloin hän irtisanoutui.


title: Jukka Priha

text: Priha aloitti ekonomin opinnot Helsingin Kauppakorkeakoulussa, mutta opinnot keskeytyivät gradu-vaiheessa, kun isä käski pojan yrityksensä palvelukseen. Hän lopetti varsinaisen työnteon 35-vuotiaana.


title: Jukka Priha

text: Jukka Prihan sisar oli professori Päivi Setälä.


title: Maailman satuaarteet

text: Maailman satuaarteet on Karisto Oy:n Pokkaristo-sarjassa ilmestynyt kokoelma rakastetuimpia klassikkosatuja.


title: Maailman satuaarteet

text: Toinen painos on vuodelta 2000 ja se on painettu Karisto Oy:n kirjapainossa Hämeenlinnassa. Kirja on pehmeäkantinen ja siinä on 118 sivua. Kunkin sadun yhteydessä on yksi kuva. Sarjan ulkoasun on suunnitellut Timo Kuoppala. Luokitustunnus on Lk. L80.


title: Marmoriahvenet

text: Marmoriahvenet ("Aplodactylidae") on ahvenkaloihin kuuluva kalaheimo. Heimon lajeja tavataan läheltä Oseanian ja Etelä-Amerikan rannikkoa lauhkeista ja lämpimistä vesistä.


title: Marmoriahvenet

text: Marmoriahventen taksonominen luokitus on muuttunut 2000-luvulla. Nykyään heimoon katsotaan kuuluvaksi vain yksi suku "Aplodactylus" ja 5 lajia. Aikaisemmin heimon katsottiin kuuluvan kaksi muutakin sukua "Crinodus" ja "Dactylosargus". Näihin luokitellut lajit eroavat muista "Aplodactylus"-suvun lajeista lähinnä suomujen koon ja eräiden hampaiden puutteen perusteella. DNA-tutkimuksen perusteella ne eivät kuitenkaan eroa riittävästi muodostaakseen oman sukunsa. Ruumiinrakenteeltaan marmoriahvenet ovat pitkulaisia, ja niiden pää on pyöreähkö ja tukeva ja silmät pienet. Selkäeviä on yksi, ja evän etuosa on piikikäs ja osien välillä on selkeä lovi. Lajien rinta- ja vatsaevät ovat kookkaat. Marmoriahvenlajit ovat väritykseltään tyypillisesti ruskeita, harmaita tai vihertäviä valkoisin kuvion, jotka antavat marmorimaisen värityksen.


title: Marmoriahvenet

text: Marmoriahvenet ovat mereisiä kaloja, joita tavataan Australian, Uuden-Seelannin, Perun ja Chilen rannikkojen läheisyydestä. Ne elävät koralliriutoilla matalissa vesissä. Marmoriahvenet syövät kasviravintoa ja ovat yleisiä erityisesti suurten makroleväkasvustojen läheisyydessä.


title: Voitto (albumi)

text: Voitto on suomirockyhtye Popedan yhdeksästoista studioalbumi. Albumi julkaistiin 26. lokakuuta 2011, ja sen on tuottanut Jani Viitanen.


title: HMS Ulster

text: HMS Ulster on ollut kolmen Britannian Kuninkaallisen laivaston aluksen nimenä.


title: Undine

text: Undine tarkoittaa seuraavia asioita:


title: Hevonperse

text: Hevonperse on koski Kuusinkijoessa Kuusamossa. Koski on lähellä Karhunkierrosta.


title: Vjatkanhevonen

text: Vjatkanhevonen on vaarantunut hevosrotu, joka on peräisin entiseltä Vjatkan, nykyisin Kirovin alueelta Venäjältä. Vjatkanhevosia on lähinnä Kirovin ja Udmurtian alueilla.


title: Vjatkanhevonen

text: Vjatkanhevonen on monipuolinen, sisukas ja kestävä rotu. Sitä käytetään ratsastukseen, ajoon ja kevyeen työhön. Rotu on luonteeltaan aulis ja rehellinen sekä helppo käsitellä.


title: Vjatkanhevonen

text: Vjatkanhevosella on pieni pää ja paksu, vahva kaula. Lavat ovat voimakkaat, runko syvä ja lautaset lihaksikkaat. Jouhet ovat tuuheat ja talviturkki paksu. Väri on yleisimmin hallakko tai rautiaan- tai ruunikonpäistärikkö, joskus ruunikko. Keskikorkeus on 140 cm ja keskipaino 400 kg. Vuonna 1917 rotu oli jo sukupuuton partaalla, ja Venäjän vallankumouksen jälkeen tehtiin joitain yrityksiä sen pelastamiseksi. Vuonna 2003 vjatkanhevosia oli noin 560, ja vuonna 2007 se mainittiin FAO:n vaarantuneiden eläinrotujen luettelossa.


title: Vjatkanhevonen

text: Vjatkahevosen kehittymiseen ovat vaikuttaneet Kirovin, Udmurtian ja läntisen Permin alueiden maasto ja ilmasto. Rodun ulkomuotoon ovat ehkä vaikuttaneet Novgorodin siirtolaisten 1300-luvulla Pohjois-Venäjälle tuomat eestinhevoset ja klepperit sekä myöhemmin Uralin kaivoksille tuodut eestinhevoset. Vjatkanhevonen oli tunnettu työhevosominaisuuksistaan, kestävyydestään, nopeudestaan ja taloudellisuudestaan. 1800-luvun alkupuolella sitä käytettiin usein vetämään troikkaa, ja joitakin yksilöitä vietiin Vjatkasta muun muassa Puolaan. Myös konikponien uskotaan vaikuttaneen vjatkanhevoseen.


title: HMS Urchin

text: HMS Urchin on ollut neljän Britannian Kuninkaallisen laivaston aluksen nimenä.


title: Daniele Bracciali

text: Daniele Bracciali (s. 10. tammikuuta 1978 Arezzo) on italialainen tennispelaaja. Parhaimmillaan hän on ollut kaksinpelissä ATP-listan sijalla 49 toukokuussa 2006 ja nelinpelissä sijalla 21 kesäkuussa 2012. Urallaan hän on voittanut yhden ATP-turnauksen kaksinpelissä ja viisi turnausta nelinpelissä.


title: Daniele Bracciali

text: Grand Slam -turnauksissa Bracciali on päässyt kaksinpelissä parhaimmillaan kolmannelle kierrokselle Wimbledonissa vuosina 1998 ja 2006.


title: Daniele Bracciali

text: Ensimmäisen turnausvoittonsa kaksinpelissä Bracciali saavutti Casablancassa huhtikuussa 2006 voitettuaan loppuottelussa Nicolás Massún luvuin 6–1, 6–4. Nelinpelissä hän otti ensimmäisen turnausvoittonsa vuonna 2005 Milanon turnauksessa Giorgio Galimbertin kanssa. Vuonna 2010 hän voitti Pietarin turnauksen Potito Staracen kanssa. Vuonna 2011 Bracciali voitti 's-Hertogenboschin turnauksen František Čermákin kanssa ja Kitzbühelin turnauksen Santiago Gonzálezin kanssa.


title: Daniele Bracciali

text: Joulukuussa 2007 ATP ilmoitti Braccialin saaneen kolmen kuukauden kilpailukiellon lyötyään vetoa tennisotteluista.


title: Jaakko Eino Kalevi

text: Jaakko Eino Kalevi (oik. Jaakko Eino Kalevi Savolainen, s. 1984 Jyväskylä) on suomalainen säveltäjä ja muusikko.


title: 92 Undina

text: 92 Undina on Marsin ja Jupiterin väliseen pääasteroidivyöhykkeeseen kuuluva pikkuplaneetta eli päävyöhykkeen asteroidi. Sen löysi C. H. F. Peters vuonna 1867. Undina on melko suuri päävyöhykkeen kappale, sillä sen läpimitta on noin 126 kilometriä. Se kuuluu X-tyypin asteroideihin, ja vuorokauden pituus sen pinnalla on noin 15,94 tuntia.


title: Nalle Puhin elokuva

text: Nalle Puhin elokuva (), levitetty myös nimellä Nalle Puhin elokuva – uudet seikkailut Puolen hehtaarin metsässä, on vuonna 2011 julkaistu yhdysvaltalainen koko perheen animaatioelokuva, jota ovat inspiroineet A. A. Milnen "Nalle Puh" -kirjat. Elokuva kuuluu Disneyn "Nalle Puh" -tuoteperheeseen. Se on yhteensä viides elokuvateattereissa julkaistu "Nalle Puh" ja toinen Walt Disney Animation Studiosilta. "Nalle Puhin elokuva" on Disneyn 51. animaatioelokuva.


title: Nalle Puhin elokuva

text: Elokuvassa Nalle Puh, Tiikeri, Kani, Nasu, Pöllö, Ihaa, Kengu ja Ruu lähtevät pelastamaan Risto Reipasta väärinkäsityksen kautta luodulta viholliselta.


title: Nalle Puhin elokuva

text: Elokuvan ohjasivat Stephen Anderson ja Don Hall, käsikirjoittivat A. A. Milne ja Burny Mattinson, tuottivat Peter Del Vecho, Clark Spencer, John Lasseter ja Craig Sost. Elokuvan alkuperäisessä versiossa kertojana toimii John Cleese.


title: Nalle Puhin elokuva

text: Elokuvaa levittää Walt Disney Pictures ja se julkaistiin 15. huhtikuuta 2011 Britanniassa ja 15. heinäkuuta 2011 Yhdysvalloissa. Elokuvan tuonto alkoi syyskuussa 2009, kun John Lasseter tiedotti heidän haluavan luoda elokuvan, joka "yhdistää sukupolvia". Elokuva sisältää myös kuusi kappaletta Kristen Anderson-Lopezilta ja Robert Lopezilta, kuten myös näyttelijä ja muusikko Zooey Deschanelin tulkinnan "Nalle Puhin elokuvan" tunnuskappaleesta.


title: Nalle Puhin elokuva

text: Etsiessään lauluntekijöitä elokuvaan ohjaajat Stephen Anderson ja Don Hall lähettivät materiaalia viidelle lauluntekijätiimille. Kaksikko ihastui välittömästi Robert Lopezin ja hänen vaimonsa Kristenin demoon. Lopezit kirjoittivat elokuvaan seitsemän kappaletta. Zooey Deschanel esittää kolme elokuvan kappaleista, mukaan lukien otteen tunnuskappaleesta "A Very Important Thing to Do".


title: Nalle Puhin elokuva

text: Elokuvamusiikin on säveltänyt Henry Jackman yhdessä Christopher Willisin kanssa.


title: Nalle Puhin elokuva

text: Elokuvan trailerissa kuullaan englantilaisen rockyhtye Keanen kappale "Somewhere Only We Know". Kappale ei kuitenkaan sisälly elokuvan soundtrack-albumille.


title: 156 Xanthippe

text: 156 Xanthippe on Marsin ja Jupiterin väliseen pääasteroidivyöhykkeeseen kuuluva pikkuplaneetta eli päävyöhykkeen asteroidi. Sen löysi J. Palisa vuonna 1875. Pikkuplaneetta sai nimensä antiikin kreikkalaisen filosofin Sokrateksen vaimon, Ksanthippen mukaan. Koska Xanthippen läpimitta on noin 121 kilometriä, se on melko suuri kappale päävyöhykkeellä. Se on tumma C-tyypin asteroidi, jonka pinnalla vuorokauden pituus on noin 22,37 tuntia.


title: Morley

text: Morley voi tarkoittaa muun muassa:


title: 182 Elsa

text: 182 Elsa on Marsin ja Jupiterin väliseen pääasteroidivyöhykkeeseen kuuluva pikkuplaneetta eli päävyöhykkeen asteroidi, jonka löysi J. Palisa vuonna 1878. Elsan läpimitta on noin 44 kilometriä ja vuorokauden pituus sen pinnalla on noin 80,09 tuntia. Elsa on S-tyypin asteroidi.


Maantiepyöräilyn maailmanmestaruuskilpailut 2011 järjestettiin Tanskan Kööpenhaminassa 19. – 25. syyskuuta 2011. Kilpailujen ohjelmassa olivat maantieajo ja aika-ajo miehille, naisille, alle 23-vuotiaille miehille sekä junioreille.